ועדת הפנים והגנת הסביבה, כנסת 23, פרוטוקול מספר 6, 2020-06-10 09:00

מיכל (מיקי) חיימוביץ': בוקר טוב לכולם, אני פותחת את ישיבת ועדת הפנים והגנת הסביבה, היום 10 ביוני 2020.

מיכל (מיקי) חיימוביץ': אנחנו מקדישים את הישיבה הבוקר לדיון ובהצעת חוק לייעול האכיפה והפיקוח העירוניים ברשויות המקומיות, (הוראת שעה) (תיקון מס' 5), התש"ף-2020.

מיכל (מיקי) חיימוביץ': בוקר טוב חבר הכנסת איתן גינזבורג, בוקר טוב לצוות הוועדה.

מיכל (מיקי) חיימוביץ': לפני שנתחיל אני רוצה להגיד כמה מילים לגבי הוראת השעה הזאת שמגיעה אלינו בדקה האחרונה, והאמירה הזאת היא אמירה עקרונית, יותר לפרוטוקול, לגבי ההמשך, לכך שהוועדה הזאת לא רואה בעין יפה את העובדה שהיא צריכה לדון בהארכה של הוראת שעה ובחוק מהסוג הזה בצורה כל כך מהירה ודחופה.

מיכל (מיקי) חיימוביץ': אנחנו חושבים שאנחנו צריכים לעשות עבודה רצינית יותר על חוקים בכלל באופן כללי, ולכן אנחנו מבטיחים להבא ובכל מקרה אנחנו נצטרך ונדון בדברים האלה בצורה רצינית ומקיפה, ומבקשים שהדברים יובאו אלינו עם התרעת זמן ראויה יותר.

מיכל (מיקי) חיימוביץ': המטרה הראשית שלנו, כך אני רואה, היא לפקח ולשרת הציבור, ולא בהכרח את משרדי הממשלה, ואי אפשר לעשות את הדברים האלה בתוך סד זמן כל כך צר ומהיר.

מיכל (מיקי) חיימוביץ': אנחנו נעשה היום את מרב יכולתנו לדון לעומק בדברים, ונתחיל איתך, עו"ד איילת לוי נחום, תציגי על מה הדיון שלנו.

איילת לוי נחום: בוקר טוב לכולם.

איתן גינזבורג: את כתבת את חוות הדעת?

איילת לוי נחום: הצוות כתב את חוות הדעת, היועצת המשפטית לוועדה כתבה את חוות הדעת.

מיכל (מיקי) חיימוביץ': יש בפניכם את חוות הדעת הכתובה?

איתן גינזבורג: כן.

מירי פרנקל-שור: אנחנו שלחנו את זה לחברי הכנסת.

איילת לוי נחום: בוקר טוב לכולם, כפי שאמרה גברתי היושבת ראש, אנחנו בהצעת חוק לייעול האכיפה והפיקוח העירוניים ברשויות המקומיות, (הוראת שעה) (תיקון מס' 5), התש"ף-2020.

איילת לוי נחום: החוק הזה נחקק לראשונה בשנת 2011 כפרויקט פיילוט לתקופת ניסיון, בתחילה לשנתיים, תיכף אני אגע בעניין הזה.

איילת לוי נחום: ואני רוצה להתייחס למהות.

איילת לוי נחום: המהות של החוק הייתה בשתי מטרות מרכזיות.

איילת לוי נחום: הראשונה היא במתן סמכויות לרשויות המקומיות לייעל את האכיפה והפיקוח בעבירות שבתחום האחריות של הרשות המקומית.

איילת לוי נחום: אני מתכוונת במטרה הזו בהסמכת פקחים עירוניים באכיפת ביצוע חוקי עזר מקומיים.

איילת לוי נחום: זו הייתה המטרה הראשונה.

איילת לוי נחום: אבל אני אתמקד מכאן ואילך בעיקר במטרה השנייה, שהיא בהסמכת פקחים עירוניים לסייע למשטרת ישראל בפעולות למניעת אלימות.

איילת לוי נחום: לצורך המטרה השנייה הוקם למעשה בחוק מערך אכיפה עירוני.

איילת לוי נחום: מערך האכיפה העירוני הזה הוא מערך משולב שמורכב מכוח ייעודי של שוטרים שפועלים ביחד עם פקחים מסייעים למניעת אלימות.

איילת לוי נחום: אותם פקחים מסייעים הוסמכו בסמכויות ייחודיות לצורך ביצוע המשימה.

איילת לוי נחום: אני מתכוונת בעיקר לשתי סמכויות מרכזיות – סמכות של חיפוש, זאת אומרת, ברגע שיש לאותו פקח מסייע חשש לנשיאת נשק הוא יוכל להפעיל את סמכותו, וסמכות העיכוב.

איילת לוי נחום: הפקחים האלה, אותו כוח משולב, עובד באזורים שגם הם נקבעו בחוק, והמטרה היא לסייע למשטרת ישראל במניעת אלימות באירועים, אזורי בילוי, אירועים שנערכים תחת כיפת השמיים.

איילת לוי נחום: כמובן שהסמכויות האלה ניתנו לפקחים אחרי הכשרה מיוחדת שגם היא קבועה בחוק וניתנה לאותם פקחים מסייעים.

איילת לוי נחום: כפי שאמרתי, החוק חוקק בשנת 2011 כהוראת שעה, אבל מאז הוועדה האריכה את הוראת השעה מספר פעמים כך שלמעשה הוראת השעה עמדה בתוקף עד 31 בדצמבר 2019.

איילת לוי נחום: אבל עם התפזרות הכנסת ה-22 ובאמצעות סעיף 38 לחוק יסוד: הכנסת, שמאריך הוראות שעה שאמורות היו לפוג, החוק עומד למעשה עד ה-16 ביוני.

איילת לוי נחום: קצת על המערך עצמו – החוק מאפשר את הקמת המערך ב-71 רשויות.

איילת לוי נחום: אנחנו יודעים מדיווח מעודכן שקיבלנו אתמול בערב מהמשרד לביטחון הפנים, שהמערך פועל בפועל ב-63 רשויות ובעוד שבעה הוא נמצא בתהליכי הקמה.

איילת לוי נחום: אני מניחה שירחיבו על זה אנשי המשרד לביטחון הפנים וגורמים נוספים.

איילת לוי נחום: שתי נקודות אחרונות לעניינים שהתייחסה אליו יושבת-ראש הוועדה, הארכת הוראת השעה והדיונים המעמיקים.

איילת לוי נחום: למעשה, גם בשנת 2015 וגם בשנת 2017 ביקשה הממשלה לקבוע את הוראת השעה הזו כהוראת קבע יחד עם תיקונים נוספים שביקשה הממשלה.

איילת לוי נחום: בשתי הפעמים האלה הבקשות האלה נדחו על ידי הוועדה.

מיכל (מיקי) חיימוביץ': בגלל נוסח החוק?

איילת לוי נחום: כן, בגלל שתי סיבות עיקריות.

איילת לוי נחום: האחת, בשנת 2015 ביקשה הממשלה במסגרת כל מיני תיקונים להסמיך גם את הפקחים העירוניים הרגילים – זאת אומרת, לא אלה שמסייעים למשטרת ישראל – בסמכויות עיכוב.

איילת לוי נחום: והשנייה, בבקשתה בשנת 2017 בנושא אגרות השמירה – היכולת של חלק מהרשויות המקומיות לגבות את אגרת השמירה לביצוע המשימות האלה, למרות שהיא לא קשורה באופן ישיר לחוק הזה.

איילת לוי נחום: הוועדה ראתה בזה סוג של מכשול.

מיכל (מיקי) חיימוביץ': כלומר, הם רצו בחוק לחבר את שני הדברים יחד?

איילת לוי נחום: לא, הדברים לא מחוברים בחוק - - -

מיכל (מיקי) חיימוביץ': אני יודעת שהם לא מחוברים בחוק, אבל זה מה שהם רצו לעשות בחוק?

איילת לוי נחום: לא.

איילת לוי נחום: הם לא רצו לחבר את אגרת השמירה לנושא של החוק שאנחנו מדברים עליו.

איילת לוי נחום: אבל המציאות בשטח, שלפיה רשויות מקומיות מסוימות גובות אגרת שמירה והאופן שבו זה נתפס כמממן את מערך השיטור העירוני – כשהנושא הזה הגיע לבחינה בוועדה שעסקה בזה בשנת 2017, הוועדה ראתה בכך איזשהו מכשול לאישור ההסדר הזה כהסדר קבע.

איילת לוי נחום: וגם בשנת 2017 החליטה להאריך את הוראת השעה בשנתיים נוספות.

איילת לוי נחום: זאת אומרת, למרות שהדברים לא קשורים באופן ישיר מכוח חוק, הוועדה ראתה בעיה במציאות בשטח.

מירי פרנקל-שור: המציאות שנוצרה היא שחלק ממימון אגרות השמירה מימנו את השיטור העירוני, דבר שלא מלכתחילה התכוונה אליו ועדת הפנים שאישרה את מערך השיטור העירוני.

מיכל (מיקי) חיימוביץ': ומה בחוק מתייחס למימון של השיטור העירוני?

מיכל (מיקי) חיימוביץ': מאיפה מגיע המימון?

איילת לוי נחום: נאמר על זה כמה דברים.

איילת לוי נחום: החוק עצמו לא מתייחס לשאלת המימון.

איילת לוי נחום: לחוק נלוות שתי החלטות ממשלה מרכזיות שנקבעו בשנת 2010, אפילו לפני שהמערך חוקק לראשונה בחוק עצמו בשנת 2011, והן קובעות תמהיל של השתתפות במימון פרויקט מערך השיטור העירוני.

איילת לוי נחום: התמהיל הזה מתייחס לכמה פרמטרים מרכזיים שנוגעים בעיקר ליכולת או למעין מדרג סוציו-אקונומי, אם הרשות יכולה לממן את מערך השיטור העירוני ולפיכך נקבע גודל ההשתתפות.

איילת לוי נחום: זאת אומרת, רשויות חולקו למספר אשכולות ולפי איכות האשכול שבו נמצאת הרשות, כך נקבע המימון של המדינה בפרויקט הנוכחי.

איילת לוי נחום: תמהיל נוסף לא בעניין תקציבי נקבע גם לאיך בנוי הכוח.

איילת לוי נחום: זאת אומרת, כשנקרא לרשות יותר חלשה, יהיו בה יותר שוטרים במערך השיטור העירוני מאשר פקחים; ברשות שהיא יותר חזקה, יהיו בה יותר פקחים עירוניים ופחות שוטרים.

מיכל (מיקי) חיימוביץ': רק שנייה.

מיכל (מיקי) חיימוביץ': מיקי, זה מפריע.

מיכל (מיקי) חיימוביץ': אני מצטערת.

סעיד אלחרומי: מה הממשק או מה הקשר עם פרויקט עיר ללא אלימות בנושא הזה?

סעיד אלחרומי: האם זה מקביל ברשויות עצמן, הרשויות שיתבצע בהן הניסוי הזה?

סעיד אלחרומי: כי זו בעצם הוראת שעה שהיא פיילוט במספר רשויות מקומיות.

איילת לוי נחום: אולי כדאי שירחיבו על זה המשרד לביטחון הפנים.

איתן גינזבורג: זה התחיל מעיר ללא אלימות.

מירי פרנקל-שור: זה התחיל מעיר ללא אלימות.

מירי פרנקל-שור: זו הייתה התפיסה.

מיכל (מיקי) חיימוביץ': בואו נמשיך לעבור על חוות הדעת של הייעוץ.

מיכל (מיקי) חיימוביץ': תיכף יהיו אנשי המשרד ונשאל אותם את הדבירם האלה.

איילת לוי נחום: אז אמרתי שגם ב-2015 וגם ב-2017 ביקשה הממשלה להביא את ההסדר כהסדר של קבע, והוועדה דחתה את זה מהסיבות שציינתי.

איילת לוי נחום: כרגע מונח על שולחן הוועדה לבקש להאריך את הוראת השעה עד לסוף שנת 2021, ל-31 בדצמבר 2021.

איילת לוי נחום: הממשלה בוודאי תציין בפניכם, אבל אני אומר בקצרה שפורסם תזכיר חוק שאמור להסדיר את הנושא גם ב נושא של הארכת הוראת השעה וגם בקביעת ההסדר קבע, אבל גם במספר תיקונים נוספים שאותם בוודאי יציגו נציגי הממשלה.

איתן גינזבורג: הסדר הקבע שבא אז ושאותו החליטו לא לעשות – זה אותו חוק?

מיכל (מיקי) חיימוביץ': זה אותו חוק?

איילת לוי נחום: זה אותו חוק.

מיכל (מיקי) חיימוביץ': השאלה היא אם הוא שונה ממה שהובא אז.

איתן גינזבורג: תיאורטית, מעבר לתיקונים שהם ביקשו לעשות, אם הם ביקשו, אפשר להפוך את זה היום להוראת קבע.

איתן גינזבורג: כלומר, זה היה הרצון שלהם בעבר.

איילת לוי נחום: התזכיר האחרון פורסם בשנת 2017, הוא מאוד דומה לתזכיר שפורסם בשנת 2015, וברעיון כן, ואולי ירחיבו על זה נציגי הממשלה.

איילת לוי נחום: אבל כרגע, בגלל שהתזכיר האחרון פורסם במאי - - -

איתן גינזבורג: עברו שלוש שנים מאז.

איילת לוי נחום: כן.

איילת לוי נחום: אז כרגע מה שמתבקש מהוועדה הזו היא להאריך רק את הוראת השעה הזאת.

מיכל (מיקי) חיימוביץ': ברור.

מיכל (מיקי) חיימוביץ': אני חושבת שזה הזמן לפנות למשרד לביטחון הפנים.

מיכל (מיקי) חיימוביץ': המשנה למנכ"ל המשרד אליעזר רוזנבאום וצוותו, בוקר טוב לכם שם.

אליעזר רוזנבאום: בוקר טוב.

אליעזר רוזנבאום: שומעים אותנו?

מיכל (מיקי) חיימוביץ': שומעים אתכם.

מיכל (מיקי) חיימוביץ': אתה רוצה להציג את האנשים שלצידך?

אליעזר רוזנבאום: שמי אליעזר רוזנבאום, אני המשנה למנכ"ל המשרד לביטחון הפנים, ונפל בחלקי לעשות את עבודת המטה, להקים את האורגן הזה.

אליעזר רוזנבאום: ארחיב על זה אחרי שחבריי יציגו את עצמם.

ליאור מזרחי: שלום לכולם, בוקר טוב.

ליאור מזרחי: שמי ליאור, במסגרת תפקידי אני מנהל את תחום מעקב ובקרה בתוכנית שיטור עירוני.

גלי גלילי קרן: אני גלי קרן, סגנית היועמ"ש במשרד לביטחון הפנים.

רותם סיוון: אני רותם סיוון, עורכת דין במשרד לביטחון הפנים.

מיכל (מיקי) חיימוביץ': מר רוזנבאום, אנחנו נמצאים פה עם הבקשה שלכם להאריך את הוראת השעה.

מיכל (מיקי) חיימוביץ': אנחנו נשמח אם תוכל להקריא את הצעת החוק ותסביר את מה שאתם מבקשים.

אליעזר רוזנבאום: אגיד רק כמה משפטים על הפרויקט עצמו כדי שיהיו בפניכם הנתונים.

אליעזר רוזנבאום: אנחנו זיהינו פער משמעותי בטיפול בעבירות איכות חיים, עבירות אלימות, שהמשטרה בסדר עדיפות שלה בתחנות המשטרה, הגיעה אליהם בסדר עדיפות נמוך יותר.

מיכל (מיקי) חיימוביץ': אתה יכול לפרט לי מה ההגדרה של עבירות איכות חיים?

אליעזר רוזנבאום: עבירות איכות חיים זה עבירות רעש, ונדליזם, צריכת אלכוהול במקומות ציבוריים, מסיבות בשטחים פתוחים, בריונות בתנועה, חניות כפולות, זריקת פסולת במקומות מסוימים והרשימה עוד ארוכה בנושא הזה.

אליעזר רוזנבאום: כל אותן עבירות שצריך לטפל בהן, ולכן על הפער שהיה בנינו את המודל.

אליעזר רוזנבאום: למדנו גם מה נעשה בעולם.

אליעזר רוזנבאום: בעולם יש משטרות עירוניות, אנחנו התנגדנו לזה, אנחנו חושבים שזה לא נכון להפריט את המשטרה.

אליעזר רוזנבאום: ובסופו של דבר הגענו למודל הזה שבו אנחנו מדברים על יחידה משולבת של שוטרים ופקחים.

אליעזר רוזנבאום: הפקחים עוברים את ההכשרות שלהם, גם את ההכשרה הבסיסית וגם פקח מסייע, ובסופו של דבר עושים אימון אחוד של השוטרים והפקחים, ואז אנחנו מגדירים אותם כיחידה מבצעית.

אליעזר רוזנבאום: ליחידה הזאת יש תקן לכלי רכב, תקן לציוד, קטנועים ואמצעים נוספים.

אליעזר רוזנבאום: במשך השנים, עם התקדמות הפרויקט, ראינו שלרשויות מסוימות היה קושי לממן את הפקחים, ולכן יזמנו את המימון.

אליעזר רוזנבאום: היום אנחנו מממנים כ-50 רשויות מתוך 74 רשויות בתמהיל על פי קריטריונים, מסייעים לרשויות המקומיות עם מימון הפקחים.

אליעזר רוזנבאום: התקציב הכולל הוא כ-19 מיליון שקלים בשנה.

מיכל (מיקי) חיימוביץ': מתקציב המשרד לביטחון הפנים?

אליעזר רוזנבאום: כן.

אליעזר רוזנבאום: מבחינת הפרויקט הסופי שנאמר, יש 71 רשויות מקומיות שנכללות בתוספת הראשונה ועוד שלוש רשויות באיו"ש, שזה ביתר עלית, אריאל ומעלה אדומים.

אליעזר רוזנבאום: מתוך ה-71 אנחנו עם שבע רשויות בהקמה.

אליעזר רוזנבאום: אנחנו עושים את הכול כדי שעד סוך השנה נסיים את ההקמה של הרשויות החדשות.

אליעזר רוזנבאום: יש לנו רשות אחת, בית שמש, שכרגע אין לנו משאבים והיא גם אמורה להיכנס לתוכנית.

אליעזר רוזנבאום: חשוב שהכוח הזה יקום שם.

אליעזר רוזנבאום: ואנחנו נעשה את הכול ברגע שיהיה תקציב מדינה לדאוג לכך שהמשאבים הנדרשים יינתנו לדבר הזה.

אליעזר רוזנבאום: בסך הכול יש שביעות רצון מצד המשטרה, אבל בעיקר מראשי הרשויות.

אליעזר רוזנבאום: הקריטריון לכוח פועל כזה הוא ברשות שהגודל שלה הוא 16,000 תושבים ומעלה.

מיכל (מיקי) חיימוביץ': זה הקריטריון הבסיסי, רשות שיש בה מעל 16,000 תושבים?

אליעזר רוזנבאום: כן.

מיכל (מיקי) חיימוביץ': מה הם הקריטריונים הנוספים?

אליעזר רוזנבאום: יש קריטריונים של סל עבירות, מעלולי פשיעה, שאותם אנחנו בוחנים.

אליעזר רוזנבאום: בתוכנית שלנו יש לנו רשויות נוספות שכרגע לא פרסנו ולא הקמנו שם כי התקציב לא מאפשר לנו.

אליעזר רוזנבאום: אנחנו מאוד מקווים שגם ב-2020 וגם ב-2021 יינתנו לנו משאבים נוספים כדי להרחיב את הפרויקט הזה.

אליעזר רוזנבאום: אנחנו מתכוונים להקים יחידות כאלה במועצות האזוריות.

אליעזר רוזנבאום: שם הפשיעה החקלאית דורשת טיפול ועבירות איכות חיים, וגם שם אנחנו נרצה להתקדם עם הקמת יחידות.

אליעזר רוזנבאום: אבל אני אומר עוד פעם, גם הבקרות שאנחנו עושים ויש לנו תוכנית סדורה כל שנה, אנחנו מקיימים בקרות, גם אנחנו וגם המשטרה, ובסך הכול יש שביעות רצון מצד הלקוחות, וגם מצדנו מבחינת ההתייחסות.

אליעזר רוזנבאום: יש כמה דברים שנקבעו, למשל, הכוח הזה אינו רשאי לצאת מגבולות הרשות המקומית, אם זה לתגבורים באזורים מסוימים.

אליעזר רוזנבאום: המשטרה לא רשאית להוציא את הכוחות האלה.

אליעזר רוזנבאום: בעיקרון הם צריכים לעבוד על פי סל עבירות, אבל החריגה שמותרת להם היא עד 5%, וגם את הדברים האלה אנחנו בודקים ומפקחים על כך.

אליעזר רוזנבאום: אני אתן לחבריי להשלים בקצרה כמה נתונים, ואז ברשותך נחזור להוראת השעה כדי שנוכל להתקדם.

מיכל (מיקי) חיימוביץ': בבקשה.

ליאור מזרחי: בוקר טוב לכולם.

ליאור מזרחי: אני לא אחזור על דברים, רק אוסיף ואחדד שבמסגרת הקמת היחידות שבנויות בעצם משוטרים של משטרת ישראל שהם בעלי סמכויות לאומיות, לצד פקחים של הרשות המקומית.

מיכל (מיקי) חיימוביץ': אני מתנצלת, האם אתה יכול להציג שוב את שמך ואת התואר לפרוטוקול?

ליאור מזרחי: שוב בוקר טוב, שמי ליאור.

מיכל (מיקי) חיימוביץ': ליאור מזרחי?

ליאור מזרחי: נכון.

מיכל (מיקי) חיימוביץ': ליאור מזרחי, מנהל תחום ברשות למאבק באלימות, סמים ואלכוהול.

מיכל (מיקי) חיימוביץ': זה התואר?

ליאור מזרחי: היה איזשהו שינוי, גברתי היושבת-ראש.

ליאור מזרחי: אנחנו כבר לא במסגרת הרשות.

ליאור מזרחי: כידוע הרשות התפצלה.

ליאור מזרחי: אנחנו במסגרת המשרד לביטחון הפנים, ובמסגרת תפקידי אני מבצע מעקב ובקרה אחר התנהלות היחידות בכל הארץ.

ליאור מזרחי: אני מספר שנים בתפקיד כך שאני בקשר ישיר עם כל היחידות שפועלות בכל הארץ.

ליאור מזרחי: אני לא אחזור על דבריו של המשנה למנכ"ל.

ליאור מזרחי: רק אומר שהכוח הזה שבנוי משוטרים שהם בעלי סמכויות לאומיות לצד פקחים עירוניים שבראש ובראשונה אוכפים את חוק העזר ובנוסף מקבלים הרחבת סמכויות על ידי השר לביטחון הפנים, יחד יוצרים כוח אכיפה משולב שבסינרגיה משותפת יכולים לתת מענה טוב יותר לרווחתם של התושבים בערים שבהן פועלת התוכנית.

ליאור מזרחי: כפי שציין המשנה למנכ"ל, התוכנית, גם בצד המשטרתי – וכשאני אומר בצד המשטרתי אני מתכוון לדרג הבכיר ביותר של משטרת ישראל, לצד ראשי הרשויות במדינת ישראל שפועלות בתוכנית והשלטון המקומי, קיימת שביעות רצון רבה מהתנהלותה של התוכנית ומהתפוקות של התוכנית ומהייעוד של התוכנית.

מיכל (מיקי) חיימוביץ': כשאתה אומר שביעות רצון, הייתי שמחה אם תוכל להרחיב קצת.

מיכל (מיקי) חיימוביץ': איזה פרמטרים אתם בודקים?

מיכל (מיקי) חיימוביץ': האם אתם בודקים פרמטרים של הפחתת אלימות?

מיכל (מיקי) חיימוביץ': האם אתם בודקים הפחתה של ונדליזם?

מיכל (מיקי) חיימוביץ': הפרעה לשכנים?

מיכל (מיקי) חיימוביץ': איך אתם יכולים להגיד לי שזה מוצלח?

מיכל (מיקי) חיימוביץ': מה הפרמטרים שאתם מודדים?

ליאור מזרחי: אני אחזור ברשותך לחוק משנת 2011.

ליאור מזרחי: נקבע במסגרת החוק שהמשרד לביטחון הפנים יבצע מחקר מלווה יחד ובתיאום עם משטרת ישראל ויעביר דיווח חציוני לכנסת לגבי אופן ההתנהלות וההישגים של המערכים הללו.

ליאור מזרחי: ובדיווח החציוני שאנחנו מעבירים לכנסת ניתן לראות את כל אחד מאותם פרמטרים שציינת קודם גם בראייה הכוללת וגם בראייה הפרטנית של כל אחת ואחת מהערים שפועלות במסגרת התוכנית – הפחתת אלימות במרחב הציבורי וכל אותם נושאים, כפי שציין קודם המשנה למנכ"ל, שקשורים לנושא עבירות איכות חיים וצמצום האלימות במרחב הציבורי, כך שיש גם נתונים כמותיים שיכולים להעיד על הצלחתה של התוכנית.

מיכל (מיקי) חיימוביץ': אני חייבת להודות שאתמול עברתי על הנתונים הכמותיים, הרבה טבלאות עם הרבה מספרים, אבל מאוד קשה להבין מהם את ההפחתה.

מיכל (מיקי) חיימוביץ': כלומר, אין משהו שמשווה לעומת מה שהיה לפני שהתחיל השיטור העירוני.

מיכל (מיקי) חיימוביץ': יש מספרים של ככה וככה נעצרו, אבל אין ניתוח איכותי של ירידה באלימות ושל השוואה, למשל, למקום שבו אין שיטור עירוני.

ליאור מזרחי: גברתי היושבת-ראש, אני מזכיר שמי שאמון על ההפעלה המבצעית של היחידות הללו היא משטרת ישראל, כך נקבע בחוק.

ליאור מזרחי: ואני מניח שמשטרת ישראל, מדור שיטור עירוני, שנדרש לתכלל את הנושא ברמה הארצית יוכל לשפוך אור לגבי ההישגים.

ליאור מזרחי: יש לנו מדדים השוואתיים לשנים קודמות במחלקת המחקר שיוכלו להציג את אותם פערים לגבי השינוי שמתחולל בערים ביחס לשנים קודמות וביחס להצלחות ולתפוקות של היחידה.

מיכל (מיקי) חיימוביץ': אני יכולה לשאול אתכם למה אתם רוצים להאריך את הוראת השעה בשנה וחצי?

מיכל (מיקי) חיימוביץ': למה כל כך הרבה זמן?

ליאור מזרחי: אני חושב שכדאי שהיועצת המשפטית תשיב על זה.

גלי גלילי קרן: בוקר טוב, שלום לכולם.

גלי גלילי קרן: אני אתייחס גם לשאלת היושבת-ראש וגם לכמה דברים שעלו קודם ואני אשמח לחדד.

גלי גלילי קרן: קודם כל לשאלת היושבת-ראש, לגבי התקופה – מדי שנה אנחנו מתקשרים בהסכמים על כל הרשויות המקומיות בהן מופעלת התוכנית, והעדיפות שלנו היא להתקשר בשנה קלנדרית גם בגלל אופי הפעילות של הרשות המקומית, גם משיקולים תקציביים של השתתפות במימון פקחים מסייעים ברשויות שבהן המשרד משתתף במימון.

גלי גלילי קרן: ולכן מבחינת תפעול התוכנית הזאת וההתקשרות עם הרשויות, העדיפות היא תמיד לשנים קלנדריות כדי שלא ייווצרו פערים במהלך שנת עבודה.

גלי גלילי קרן: חשבנו שעד סוף השנה הנוכחית זה קצר מדי.

גלי גלילי קרן: אנחנו רוצים לאפשר בחינה מעמיקה ודיון מקיף ומעמיק.

גלי גלילי קרן: לקחנו בחשבון גם בעניין מה שאמרתם קודם, לגבי ההגשה ברגע האחרון.

גלי גלילי קרן: במקור, כמו שאמרה איילת קודם, אנחנו פרסמנו תזכיר להפיכת הוראת השעה להוראת קבע.

גלי גלילי קרן: בשל לוחות הזמנים שנקלענו אליהם ובשים לב לכך שהממשלה הוקמה לא מזמן והכנסת - - - גם כן לא מזמן, רצינו לאפשר בחינה מקיפה ומעמיקה גם בשים לב להערות שהתקבלו לתזכיר.

גלי גלילי קרן: ולכן החלטנו בסופו של דבר לקדם את ההצעה של הארכת הוראת השעה.

גלי גלילי קרן: אנחנו סבורים שעד סוף השנה הזו, בהינתן הנושאים הדחופים האחרים שעל הפרק, זה יהיה קצר מדי.

גלי גלילי קרן: ומכיוון שאנחנו מעדיפים שנה קלנדרית אנחנו מבקשים עד סוף השנה שלאחר מכן, עד סוף 2021.

מיכל (מיקי) חיימוביץ': למה קצר מדי?

מיכל (מיקי) חיימוביץ': הרי בעצם תזכיר החוק כבר מוכן, אנחנו כבר עשר שנים בתוך הסיפור הזה.

מיכל (מיקי) חיימוביץ': אז למה אי אפשר להביא את תזכיר החוק עד סוף השנה הזאת ולעשות חקיקת קבע במקום הוראת השעה הזאת?

גלי גלילי קרן: אני לא אומרת שאי אפשר להביא.

גלי גלילי קרן: אני חושבת שאנחנו רוצים לאפשר דיון גם בהערות שהתקבלו, גם בתבחינים להכללה, גם בכל הסדרי הקבע, כך שיהיה דיון שיתאפשר על פני פרק זמן מספק - - -

מיכל (מיקי) חיימוביץ': וחצי שנה זה לא מספיק?

גלי גלילי קרן: להבנתנו, בתקופה הקרובה - - -

מיכל (מיקי) חיימוביץ': סליחה, אני ממש מתנצלת.

מיכל (מיקי) חיימוביץ': לא, כי מיקי לוי שם.

מיכל (מיקי) חיימוביץ': אני פשוט לא מסוגלת, אי אפשר להתרכז במה שקורה פה.

גלי גלילי קרן: להבנתנו בתקופה הקרובה אנחנו צופים שיהיו המון נושאים מאוד-מאוד דחופים, ואנחנו רוצים לאפשר להתפנות לדיון המקיף והמעמיק הזה שאנחנו רוצים לקיים, שוב, גם בהערות שהתקבלו לתזכיר וגם במתכונת של ההפעלה כולל הסדרי הקבע, תבחינים להכללה, תבחינים להוצאה וכל הנושאים שעל הפרק.

גלי גלילי קרן: אז אנחנו כן מבקשים עד סוף שנת 2021 אם מתאפשר.

מיכל (מיקי) חיימוביץ': אני מבינה.

גלי גלילי קרן: לגבי דברים שעלו קודם לכן, איילת התייחסה לכך - - - בקשה או הצעת חוק להפיכת הוראת השעה להוראת קבע גם בשנת 2015 וגם ב-2017.

גלי גלילי קרן: מבחינת הנסיבות שבהן ההצעה לא אושרה – בשנת 2015 היינו בנסיבות די דומות לאלה שאנחנו נמצאים בהן היום.

גלי גלילי קרן: הוועדה הוקמה בפרק זמן קצר לפני שההצעה הגיעה לשולחנה.

גלי גלילי קרן: היא ביקשה ללמוד את הנושא ואת הנתונים, ולכן העדיפו להאריך את הוראת השעה.

גלי גלילי קרן: בשנת 2017 יושב-ראש הוועדה או הוועדה כרכו את הנושא בנושא אגרות השמירה, ויש קשר אבל הוא לא ישיר, ולכן העדיפו שוב להאריך את הוראת השעה.

גלי גלילי קרן: כאמור, אנחנו במשרד לביטחון הפנים חושבים שבשלה העת להפוך את ההוראה להוראת קבע, ורוצים לאפשר את המתכונת והדרך הנכונה והטובה ביותר לעשות את זה, ולכן מבקשים פרק זמן נוסף.

מיכל (מיקי) חיימוביץ': אני מבינה.

מיכל (מיקי) חיימוביץ': אני רוצה עכשיו לפנות לנציג המשטרה בדיון הזה, רב פקד עידן כץ איתנו?

מיכל (מיקי) חיימוביץ': שלום לך, בוקר טוב.

מיכל (מיקי) חיימוביץ': תודה שאתה מצטרף אלינו לדיון הזה.

מיכל (מיקי) חיימוביץ': אנחנו נשמח לשמוע את היבטי המשטרה לגבי הבקשה להאריך את הוראת השעה.

עידן כץ: קודם כל, הבקשה להארכת הוראת השעה היא נגזרת לזה שהפרויקט הזה הוא פרויקט שאנחנו חושבים שהוא ראוי להערכה.

עידן כץ: המשטרה מטפלת בעבירות שבשגרה היא לא מצליחה להתמודד איתן, יחד עם הפיקוח העירוני במסגרת המודל הזה, ולמעשה מדובר במענה שנותן תשובה לאזרחים גם בעבירות שפוגעות באיכות החיים, בעבירות ונדליזם וכמו שפירטו במשרד, בעבירות שהן לא בליבת העשייה של המשטרה באופן השוטף שמתמודדת עם עבירות פשיעה ועבירות אחרות.

עידן כץ: ולכן אנחנו חושבים שבסופו של יום הפרויקט נותן מענה לסל של עבירות, עבירות איכות חיים ועבירות בריונות, ועבירות נוספות שהמשטרה לא מצליחה בשוטף להתמודד איתן מאחר שהתעדוף הוא כמובן לעבירות של פשיעה ועבירות אחרות שהן בליבת העשייה של המשטרה.

עידן כץ: והפרויקט הזה נותן את המענה יחד עם הרשויות המקומיות להתמודד על העבירות הללו.

מיכל (מיקי) חיימוביץ': יש לכם כמשטרה איזושהי הערכה או השוואה מה קורה במקומות שבהם אין שיטור עירוני ואתם בלי העזרה הזו?

עידן כץ: דרך מחלקת אסטרטגיה אנחנו מעבירים אחת לחצי שנה דיווח לגבי העבירות ולגבי הפערים בין הרשויות המקומיות שבהן פעול הפרויקט הזה לבין רשויות שבהן לא פועל הפרויקט הזה.

עידן כץ: למעשה אנחנו כן יודעים דרך ראשי הרשויות וגם דרך המשרד לבט"פ שיש שביעות רצון והאזרח זוכה גם לקשב רב בדברים שבשוטף הוא לא זוכה להם, וכן לעניין הטיפול בדברים שמקבלים מכפיל כוח של שיתוף פעולה בין המשטרה לבין הפקחים המסייעים.

עידן כץ: הדבר נותן מענה להמון אירועים ויש בכך שביעות רצון, וכמובן שהנתונים מועברים מדי חצי שנה במסגרת הדיווח.

ג'אבר עסאקלה: האם יש מושג למשטרה כמה יישובים לא יוזמים שיטור קהילתי בגלל מחסור תקציבי ומה אתם עושים בעניין הזה?

עידן כץ: אני חושב שדווקא המשרד לבט"פ יוכל לענות על זה יותר טו בממני כי אנחנו לא קבלני ביצוע שמטפלים בזה, אלא ההתקשרות החוזית היא מול המשרד לבט"פ ולכן התשובה תהיה יותר רלוונטית מהם.

מיכל (מיקי) חיימוביץ': הם שומעים אותנו?

מיכל (מיקי) חיימוביץ': האם להם יש תשובה לשאלה הזאת?

גלי גלילי קרן: אליעזר התייחס לזה קודם וגם איילת, ואני אחזור ואזכיר שהכללת הרשויות המקומיות בתוספת הראשונה לחוק - - - בהתאם לתבחינים שנקבעו בהחלטות הממשלה בנושא, שמביאים בחשבון קודם כל היקפי עבירות איכות חיים ועבירות רחוב ברשויות המקומיות, ולאחר מכן יש כללי ייצוגיות להכללת רשויות מקומיות שמביאים בחשבון דירוג חברתי-כלכלי, היקף אוכלוסייה ברשות המקומית, התייחסות מסוימת לפריפריאליות של הרשות המקומית, ובעצם כך אנחנו דואגים שכל הכללה של רשויות מקומיות כשמתפנה תקציב לכך יהיו רשויות מכל הסוגים והקריטריון המוביל הוא היקף העבירות בתחומן.

גלי גלילי קרן: ולכן אפשר לראות בתוספת הראשונה לחוק שרשימת הרשויות מאוד מגוונת ויש שם לא מעט רשויות שהן בדירוג חברתי-כלכלי נמוך יותר - - -

מיכל (מיקי) חיימוביץ': אני רואה באחד הדוחות, למשל, שהרשות המקומית סכנין הודיעה למשרד כי אין באפשרותה להקצות פקחים למערך האכיפה העירוני.

גלי גלילי קרן: יש כמה רשויות שהוצאו בעבר מהתוספת הראשונה מסיבות כאלה ואחרות, מספר מועט של רשויות יצאו בגלל קושי כלכלי.

גלי גלילי קרן: זו הייתה הסיבה או העמדה שהוצגה למשרד.

גלי גלילי קרן: יחד עם זאת, אני מוכרחה לציין שאנחנו כמשרד מתרשמים שרשויות מקומיות, גם כאלו שנחשבות חלשות יותר, שזה בסדר עדיפות גבוה אצלן והן מצליחות להעמיד את הפרויקט הזה.

קריאה: לא נכון.

גלי גלילי קרן: המשרד קידם שורה של צעדים לסיוע דווקא לרשויות החלשות, להעמיד את הפרויקט הזה בתחומן - - -

מיכל (מיקי) חיימוביץ': איזה צעדים?

גלי גלילי קרן: אני אפרט.

גלי גלילי קרן: עד שנת 2013 תמהיל הכוח היה פקח אחד מול שוטר אחד.

מיכל (מיקי) חיימוביץ': רק שנייה, סליחה.

מיכל (מיקי) חיימוביץ': מיקי לוי, אני קוראת אותך לסדר.

מיכל (מיקי) חיימוביץ': זה בלתי אפשרי.

מיכל (מיקי) חיימוביץ': זאת פעם חמישית היום בבוקר.

מיכל (מיקי) חיימוביץ': תשתיק את הטלפון, בבקשה.

מיקי לוי: אני טעיתי, אני מתנצל.

מיכל (מיקי) חיימוביץ': מיקי, אתה לא נכנס לחדר הוועדה אם הטלפון שלך לא מושתק.

מיכל (מיקי) חיימוביץ': אני מבקשת ממך.

מיקי לוי: טעיתי, אני מתנצל.

מיכל (מיקי) חיימוביץ': אבל זה בלתי אפשרי.

מיכל (מיקי) חיימוביץ': נו, באמת.

מיקי לוי: אני מתנצל.

מיכל (מיקי) חיימוביץ': לא, מיקי.

מיכל (מיקי) חיימוביץ': אתה לא נכנס לחדר הוועדה אם הטלפון שלך לא מושתק.

מיכל (מיקי) חיימוביץ': אני מבקשת ממך.

מיקי לוי: טעיתי, טעיתי.

מיקי לוי: אני יוצא.

מיכל (מיקי) חיימוביץ': תודה רבה.

גלי גלילי קרן: בשנת 2013 הצעד הראשון שקבע המשרד הוא שינוי בתמהיל הכוח ברשויות המקומיות האלה, כך שברשויות מקומיות שהן חלשות יותר, הכוח יהיה מוטה שוטרים ביחס למספר הפקחים.

גלי גלילי קרן: זאת אומרת, הרשויות נדרשו להעמיד מספר נמוך יותר של פקחים ביחס למספר השוטרים.

גלי גלילי קרן: צעד נוסף שקידם המשרד החל מ-2013 זה השתתפות במימון שכר הפקחים המסייעים ברשויות מקומיות שהן חלשות יותר בהיקפים שנקבעו.

גלי גלילי קרן: וצעד נוסך זה לאפשר לרשויות המקומיות להעמיד את כוח האדם על פני תקופה די ממושכת, כמה חודשים, לעתים גם יותר משנה, שלא יצטרכו להעמיד את זה בבת אחת.

גלי גלילי קרן: ואנחנו רואים ומתרשמים שהצעדים האלה סייעו, ובאמת רשויות מקומיות מצליחות להקים את המערך בתחומן.

גלי גלילי קרן: יש כאלה שלא מקימות ולא מעוניינות.

גלי גלילי קרן: היו לנו שתיים-שלוש רשויות שיצאו מהתוכנית כי הם הודיעו לתוכנית שהן לא מעוניינות.

גלי גלילי קרן: יכול להיות שאחר כך, עם הזמן, התחלף ראש עיר או השתנתה הגישה ואז הם כן מעוניינות ובמקרים מסוימים חזרו לתוכנית.

גלי גלילי קרן: והיו רשויות שיצאו כי לא הצליחו להעמיד את כוח האדם, כמו שפרעם, למשל, ולאחר מכן, עם הסיוע חזרו והעמידו והמערך שם היום פעיל.

גלי גלילי קרן: זאת אומרת, אנחנו עשינו צעדים כדי לסייע לחלשות ורוב הרשויות המקומיות שנכנסות, הרוב הגדול, מצליחות להעמיד את המערך גם אם הן חלשות יותר וגם בעזרת הסיוע של המשרד.

גלי גלילי קרן: ושוב, אפשר לראות בתוספת הראשונה לחוק שהרשימה שם מאוד מגוונת ויש שם רשויות מכל הסוגים, וזה - - - גם לשלב הפיילוט וגם להמשך הרחבת - - -

מיכל (מיקי) חיימוביץ': אני מבינה.

מיכל (מיקי) חיימוביץ': תודה רבה לך.

מיכל (מיקי) חיימוביץ': אני רוצה לשמוע מה נציגי השלטון המקומי חושבים בעקבות השילוב של השיטור העירוני בחיי הרשויות המקומיות שהם עומדים בראשן.

מיכל (מיקי) חיימוביץ': חובב צברי, ראש מועצת קרית עקרון, אתה יושב-ראש ועדת הביטחון במרכז השלטון.

חובב צברי: בוקר טוב ממצפה שלם.

חובב צברי: אנחנו פה חבורה של ראשי רשויות שעושים את פרויקט קולות.

חובב צברי: אני מברך בראש ובראשונה על הוועדה שלוקחת את הנושא הזה.

חובב צברי: אני רוצה לומר בשלב מקדים לעניין – הפרויקט הזה הוא פרויקט מצוין והוא טוב לרשויות המקומיות.

חובב צברי: בכלל, כשרואים, ואני אומר את זה גם לוועדת הפנים בראשותך, גברתי – הנושא הזה של לטפל בתושבים והוועדה שאת עומדת בראשה, בסופו של דבר צריכה להעביר יותר סמכויות לרשויות המקומיות.

חובב צברי: ראינו את זה בשנה וחצי האחרונות שבהן ראשי הרשויות, הקולגות, עשו עבודה מדהימה לטובת התושבים ובכלל עם ישראל.

מיכל (מיקי) חיימוביץ': זה נכון, אבל פה אנחנו מדברים על שיטור ואתה יודע שבנושא שיטור הדברים הם הרבה יותר רגישים, ולתת כוח זה יכול להיות מוקד להרבה סוגיות אחרות.

חובב צברי: אמת.

חובב צברי: לדוגמה, גם בתקופת הקורונה, גברתי, את ראית שלא כל ראשי הרשויות הפעילו את הסמכויות של הפקחים שלהם בנושא והשאירו את זה למשטרה.

חובב צברי: יש תמימות דעים שמתי שצריך כן.

חובב צברי: אנחנו מדברים על הסברה, אבל צריך גם לאפשר את הסמכות שבסופו של דבר נוכל לטפל טוב יותר ולתת איכות חיים יותר טובה לטובת התושבים שלנו בעניין.

חובב צברי: ולכן הפרויקט הזה הוא מצוין, אבל צריך לתגבר אותו.

חובב צברי: צריך לראות מצב שכל 357 הרשויות ולא רק קריטריונים כאלה ואחרים לאור בעיות תקציב.

מיכל (מיקי) חיימוביץ': חבר הכנסת מיקי לוי, בבקשה.

מיקי לוי: כמה ניידות אתה מפעיל, בבקשה?

חובב צברי: לצערי הרב, קריית עקרון לא מפעילה כי אנחנו פחות.

חובב צברי: אנחנו 11,346 תושבים ושמעתם קודם את הנציגים שדיברו על קריטריונים מעל 16,000.

חובב צברי: רצינו לעשות אפילו חיבור בינינו לבין מזכרת בתיה שהיא שכנה קרובה שלנו, ואז אנחנו מגיעים אפילו מעל.

חובב צברי: גם שם נוצרה בעיה של תקציב.

חובב צברי: לכן הוועדה צריכה, לעניות דעתי, ואתה כמי שהיה מפקד מחוז ירושלים, יודע להבין כמה חשוב שבסופו של תהליך עם התחנות המשטרתיות שלנו יחד עם הפקחים והרשויות תביא בסוף למצב הרבה יותר טוב מבחינת ביטחון.

מיקי לוי: אבל אתם גובים דמי שמירה.

מיקי לוי: נכון?

מיכל (מיקי) חיימוביץ': זה לא קשור לדיון שלנו היום, מיקי.

מיקי לוי: כן, אבל תבינו דבר אחד.

מיקי לוי: אני לא אפריע לו.

מיקי לוי: אני אסביר.

חובב צברי: זה לא קשור לדיון אבל יש רשויות שכן גובות, גם זה לטובת התושבים.

חובב צברי: אנחנו מבינים שצריך לעשות הסבר.

חובב צברי: מצד שני, אין מה לעשות, גם בחברה שלנו אנחנו חייבים לאכוף את הדברים.

חובב צברי: ומי שלא יאכוף את הדברים בסופו של דבר יפגע באלה שרוצים לשמור על סדר חיים תקין.

חובב צברי: ולכן אנחנו בעד העניין.

חובב צברי: יותר מזה, אמרת קודם, גברתי היושבת-ראש, צריך לחוקק את זה בצורה סדורה ולא כל פעם הוראת שעה, ואני מאוד מאוד מאמין במה שאת אומרת בעניין.

חובב צברי: ולדעתי, ועדת הפנים צריכה להוביל את העניין הזה.

חובב צברי: תודה.

מיכל (מיקי) חיימוביץ': בהחלט.

מיכל (מיקי) חיימוביץ': תודה רבה לך.

מיכל (מיקי) חיימוביץ': מנכ"ל מרכז השלטון המקומי שלמה דולברג, בוקר טוב.

מיכל (מיקי) חיימוביץ': תן לי את הפרספקטיבה שלכם לגבי אותן רשויות מקומיות שבהן זה עובד ומקומות שבהן אין את השיטור העירוני.

מיכל (מיקי) חיימוביץ': אם אתה יכול לתת לי השוואה לגבי מה זה נותן ברמה היומיומית לרשות שבה יש שיטור עירוני ולרשות שאין.

מיכל (מיקי) חיימוביץ': מה מרוויחים האזרחים מזה?

שלמה דולברג: בוקר טוב, גברתי יושבת-ראש הוועדה.

שלמה דולברג: תודה על ההזדמנות, אנחנו מאוד שמחים על הדיון הזה.

שלמה דולברג: קודם כל אני רוצה להודות לנציגי המשרד לביטחון הפנים שהגישו את הצעת החוק להארכת הוראת השעה.

שלמה דולברג: אנחנו חושבים שבלית ברירה צריך להאריך את זה.

שלמה דולברג: היינו שמחים להגיע לפה עם חקיקה מסודרת שמשרדי הממשלה היו מגבשים, היינו תורמים את כל שניתן.

שלמה דולברג: לצערי, משרדי הממשלה לא מביאים חקיקה מסודרת כבר הרבה שנים, והברירה היחידה הנכונה היא כרגע להאריך את זה לשנה וחצי.

שלמה דולברג: להערכתי, אני כבר עובד עם הכנסת הרבה שנים.

שלמה דולברג: חצי שנה לא תספיק לפרויקט כל כך מורכב שלא הצליחו לעשות אותו במשך שנים רבות.

מיכל (מיקי) חיימוביץ': אני רוצה להבין, המשרד לביטחון הפנים הציג את העובדה שצריך להאריך את זה בשנה וחצי בגלל איזשהו סנכרון עם הרשויות המקומיות מבחינה תקציבית.

שלמה דולברג: אני לא חושב שזאת הסיבה.

שלמה דולברג: הסיבה היא שזה פרויקט בין-משרדי.

שלמה דולברג: צריך - - - גם את משרד הפנים וגם את משרד המשפטים, וגם את משרד האוצר, וגם את משרד ראש הממשלה.

שלמה דולברג: בחצי שנה, ההערכה שלי היא שלא יצליחו להגיע לחקיקה מסודרת.

שלמה דולברג: אבל זה להחלטתך, גברתי.

שלמה דולברג: אני ממליץ על סוף 2021 כפי שהם ביקשו.

שלמה דולברג: זאת המלצתי.

מיכל (מיקי) חיימוביץ': אני מבינה.

שלמה דולברג: וברשותך אני אתייחס לשאלתך.

שלמה דולברג: במקום שבו פועלת יחידה לשיטור עירוני, אנחנו רואים שיתוף פעולה הרבה יותר אפקטיבי בין גורמי הרשות המקומית לבין המשטרה.

שלמה דולברג: ברור שמשטרת ישראל הייתה אולי אמורה לעשות את כל האכיפה על כל סוגי העבירות, אבל מכיוון שהיכולות שלה גם הן מוגבלות, אנחנו רואים שברגע שרשות מקומית נמצאת בתוך התהליך עם האנשים שלה, עם הידע שלה, עם המוקד העירוני שלה, עם ההיכרות שלה את התושבים, יש פה מכפיל כוח יוצא מן הכלל.

שלמה דולברג: ולכן לכל הדעות זה פרויקט מאוד חיובי, ולדעתנו ראוי ונכון להאריך אותו.

קריאה: יש לזה איזשהו קשר לעיר ללא אלימות.

מיכל (מיקי) חיימוביץ': זה נולד משם.

איתן גינזבורג: זה נולד מעיר ללא אלימות וזה התפתח למקום יותר משמעותי.

איתן גינזבורג: אבל זה התחיל משם.

מיכל (מיקי) חיימוביץ': אני רוצה בשלב הזה לצרף אלינו את נציגי האגודה לזכויות האזרח, עורכת הדין דבי גילד חיו, בבקשה.

דבי גילד חיו: אני עורכת דין דבי גילד חיו מהאגודה לזכויות האזרח.

דבי גילד חיו: זאת פגישת המחזור השנתית או דו-שנתית בעניין הזה כבר די הרבה שנים.

דבי גילד חיו: אנחנו עוקבים אחרי החקיקה הזאת מהיום שהיא התחילה.

דבי גילד חיו: אולי אני אתחיל לדבר על העניינים העקרוניים שבגללם בכלל נקבעה ההוראה הזאת כהוראת שעה.

דבי גילד חיו: בדיונים שהתחילו ב-2011 הייתה אי שביעות רצון מהצורך לפתח פרויקט כזה.

דבי גילד חיו: בדומה לדברים שאמר שלמה דולברג קודם, בעיקרון אלה תפקידי משטרה והמשטרה אמורה לבצע אותם גם בתוך הרשויות המקומיות.

דבי גילד חיו: באותה תקופה, למי שלא זוכר, היו הרבה אירועי אלימות והרבה עניינים, והייתה המון ביקורת על המשטרה, ואז אמרו, טוב, המשטרה לא יכולה לעשות התפקיד, הייתה תוכנית שלמה והחלטת ממשלה מאוד מקיפה.

דבי גילד חיו: ובין השאר, אחד הסעיפים היה להקים שיטור עירוני.

דבי גילד חיו: זה היה אחד מהדברים.

דבי גילד חיו: בדיונים בכנסת זאת הייתה עמדתנו מלכתחילה, אבל אנחנו לא היינו היחידים.

דבי גילד חיו: גם היועצת המשפטית של הוועדה וגם גורמים נוספים, וחברי כנסת, ואפילו יושבת-ראש הוועדה דאז מירי רגב במהלך השנים, כולם הסכימו שמדובר בהפרטה או העברה של סמכויות של המשטרה, שהיא אמורה לטפל בהפרות סדר ובטיפול באלימות וכולי לגורמים שלא מוסמכים לכך, שזה לא אמור להיות תפקידם, ונותנים להם סמכויות מרחיקות לכת; לעצור אנשים ולבקש הזדהותם, לחפש על גופם.

דבי גילד חיו: וכל הצעות החוק שהובאו במהלך השנים, התבקש שוב ושוב כולל הפעם שייתנו להם סמכויות מעקב, ובעבר זה נוסח אפילו יותר חמור, שהם יוכלו להביא אנשים לתחנות המשטרה.

דבי גילד חיו: זאת אומרת, כל מיני סמכויות שדורשות שימוש בכוח וכולי, דברים שהם במובהק סמכויות משטרה.

מיכל (מיקי) חיימוביץ': אבל כל הדברים האלה לא נמצאים כרגע בסמכויות.

מירי פרנקל-שור: לכן זה לא הפך להוראת קבע.

מיכל (מיקי) חיימוביץ': אני מבינה.

דבי גילד חיו: חלק מהסמכויות, רוב מה שאמרתי כן קיים.

דבי גילד חיו: עיכוב והבאה למשטרה ושימוש בכוח לא הוכנסו במהלך השנים.

דבי גילד חיו: כל זה היה חלק מהביקורת על זה שמדובר בבסיס, בסמכויות משטרה, סמכויות שיש בהן פגיעה בפרטיות, פגיעה בכבוד, דברים שהמשטרה לא רק מוסמכת אלא שהיא לכאורה אמורה להיות מוכשרת לטיפול בדברים האלה.

דבי גילד חיו: יש הליכים שלמים בתוך המשטרה של פיקוח ומסלולים מיוחדים להעמדה לדין לביקורת וכולי.

דבי גילד חיו: וכל המערך הזה לא קיים בפיקוח העירוני בשימוש בסמכויות כל כך מרחיקות לכת.

דבי גילד חיו: ולכן אמרו, תשמעו, זה דבר מאוד מרחיק לכת, בואו נתחיל בפיילוט קטן ומצומצם, נעשה אותו לשנתיים, נכניס רק 13 רשויות ונעשה בחינה מעמיקה.

דבי גילד חיו: האם בכלל צריך את הפרויקט הזה?

דבי גילד חיו: האם הוא עובד טוב?

דבי גילד חיו: האם אפשר להבטיח שוויון בין הרשויות?

דבי גילד חיו: הרי כשאת מתחילה לתת – ואני מזכירה שבמדינת ישראל יש מעל 250 רשויות מקומיות, ורק ב-71 מהן, למעשה פחות שבע, יש את השיטור העירוני.

דבי גילד חיו: מה שאומר ש-70 רשויות מקבלות שיטור טוב יותר, לגישת המשטרה והרשויות המקומיות שכאילו זה משפר את השיטור.

דבי גילד חיו: אז למה 70 או 60 וכמה שזכאיות לשירות טוב יותר מהאחרות שלא זכאיות?

דבי גילד חיו: למה?

דבי גילד חיו: כי יש רק 19 מיליון שקל שהמשרד לביטחון הפנים מקצה לזה.

דבי גילד חיו: זאת הייתה העמדה - - -

מיכל (מיקי) חיימוביץ': אני רוצה להבין.

מיכל (מיקי) חיימוביץ': העמדה שלכם היא שאין בכלל צורך בשיטור העירוני כמו שהוא כרגע, או שהעמדה שלכם היא שצריך להביא איזושהי הוראת קבע.

מיכל (מיקי) חיימוביץ': זאת אומרת, זה צריך לעבור פה חקיקה אחרת?

דבי גילד חיו: העמדה שלנו מלכתחילה הייתה, ובגדול זאת הייתה עמדה, אפילו אפשר בין השורות להבין את זה משלמה דולברג, מהדברים שהוא אמר, שדרך המלך היא שהמשטרה תעשה את העבודה הזאת.

דבי גילד חיו: אם יש לה מחסור בכוח אדם, שהמדינה תתכבד ותיתן לה עוד שוטרים ועוד כלי רכב ועוד מה שהיא צריכה בשביל לעשות את העבודה שלה.

מיכל (מיקי) חיימוביץ': אבל בהינתן העובדה ובהינתן המציאות שבה לאנשים בהרבה מאוד מקומות אין ביטחון אישי, אז השאלה היא אם הדרך הזאת שנבחרה בסוף ושמתקיימת בשטח, גם מהבחינה של מתן מענה לבעיות אלימות, ונדליזם וכל מה שאנחנו רואים ביום-יום, האם אין כאן מענה לטובת אזרחי המדינה?

מיכל (מיקי) חיימוביץ': האם את רואה את זה כשחור ולבן?

דבי גילד חיו: אני אגיד מה עמדתנו.

דבי גילד חיו: בשום שלב במהלך השנים האלה אנחנו לא השתכנענו, מעבר לזה שאנחנו מתנגדים עקרונית להפרטה של הסמכויות מרחיקות הלכת האלה.

איתן גינזבורג: זה לא הפרטה.

איתן גינזבורג: כשמעבירים לרשות ציבורית זה לא הפרטה.

מיקי לוי: יש שם חברות פרטיות.

מיקי לוי: זה הפרטה.

איתן גינזבורג: אבל זה עדיין לרשות ציבורית.

איתן גינזבורג: זה לא הפרטה.

איתן גינזבורג: זה לא חברה פרטית.

ג'אבר עסאקלה: נכון, אבל זה העברת האחריות - - - על הסדר הציבורי.

ג'אבר עסאקלה: זה מהמשטרה לרשות מקומית.

דבי גילד חיו: כשמעבירים סמכויות של אכיפת חוק לידי גורמים שלא אמונים על זה ושלא מוכשרים לזה, אפשר לכנות את זה הפרטה.

דבי גילד חיו: וזה לא רק אנחנו כינינו את זה הפרטה.

דבי גילד חיו: זה היועמ"ש של הכנסת, זה ח"כים בכנסת, זה בית משפט.

דבי גילד חיו: אם תסתכלו בנייר העמדה שהגשנו לוועדה, אנחנו מצטטים שם שלל גורמים שאומרים שזה הפרטה של שירותי משטרה.

דבי גילד חיו: אבל גם אם זה לא הפרטה, העברה של סמכויות כאלה מרחיקות לכת היא מאוד בעייתית, וזה לא אמור להיות תפקיד של פקחים עירוניים.

מיכל (מיקי) חיימוביץ': אני מבינה, ואני מתנצלת שזמננו היום קצר.

דבי גילד חיו: אני רק רוצה להשיב לשאלה שלך.

דבי גילד חיו: בשום שלב במהלך כל השנים האלה לא הוכח בצורה מעמיקה, מסודרת, ובטח לא משכנעת, שהשיטור העירוני הזה באמת עושה את העבודה שהם מדברים עליה.

דבי גילד חיו: הכול ברמת סיסמאות, כולל היום בדיון.

דבי גילד חיו: היו אמורים להגיש לכנסת דוחות מעמיקים ומחקרים, זה קבוע בתוך החקיקה, במהלך השנים האלה.

דבי גילד חיו: לפחות אנחנו, שזה הציבור, ראינו שני דוחות כאלה מתוך תיאורטית קרוב ל-20 שהיו אמורים להגיש.

דבי גילד חיו: גם הדוחות שאנחנו ראינו זה טבלה קטנה שכתב מספר עבירות.

דבי גילד חיו: לא ברור כמה עבירות היו קודם, כמה עבירות יש היום, אם יש הפחתה או לא, מה קורה ברשויות אחרות, כל הדברים האלה.

דבי גילד חיו: במהלך השנים התפרסם דוח מבקר המדינה שטען את אותה טענה, שאין שום כלים ואין שום אפשרות לבחון את היעילות של הפרויקט הזה; אם הוא באמת נחוץ, אם הוא באמת יעיל, אם הוא באמת עושה את העבודה.

דבי גילד חיו: יש עוד שלל דברים שלא נבדקו.

דבי גילד חיו: האם יש פגיעה בזכויות אדן?

דבי גילד חיו: למשל, אנחנו יודעים שעבודה של פקחים בבקשת הזדהות, בחיפוש על גוף, כרוכה הרבה פעמים – זה גם במשטרה, אבל בוודאי בפקחים לא מוכשרים – בפרופיילינג, בפגיעה באנשים.

דבי גילד חיו: האם יש על זה איסוף מידע?

דבי גילד חיו: האם היו תלונות?

דבי גילד חיו: שום דבר מהדברים האלה לא הובא לוועדה, לא נבדק, ואין לנו שום נתונים לדעת את הדברים האלה.

מיכל (מיקי) חיימוביץ': אני מבינה.

מיכל (מיקי) חיימוביץ': אני חושבת שהנקודה - - -

דבי גילד חיו: רק עוד משפט אחרון.

מיכל (מיקי) חיימוביץ': משפט אחד אחרון, כן.

מיכל (מיקי) חיימוביץ': חבר הכנסת מיקי לוי, אתה תקבל את רשות הדיבור.

מיקי לוי: רק אמרתי שאנחנו - - - לא באתי בטענות.

מיקי לוי: לא צריך לכעוס עליי.

מיכל (מיקי) חיימוביץ': כן, סליחה.

דבי גילד חיו: אז זה דבר אחד.

דבי גילד חיו: לא ברור בשום אופן אם זה יעיל, אם זה נחוץ, מה קורה.

דבי גילד חיו: ההיבט השני הנוסף שהוא קריטי וגם עלה בדוחות המבקר, בדוחות הממ"מ, בדברי חברי הכנסת ויושבי-ראש והיועצים המשפטיים שליוו את הדיונים האלה כל השנים – אי השוויון פשוט זועק לשמיים.

דבי גילד חיו: לא יכול להיות שהמדינה מחזקת שירותי משטרה רק - - -

מיכל (מיקי) חיימוביץ': ברור.

מיכל (מיקי) חיימוביץ': הנקודה ברורה, ויש לי הרגשה שאנחנו נשמע את זה גם מחברי כנסת.

מיכל (מיקי) חיימוביץ': אני מצטערת, אנחנו נסתפק בדברים האלה.

מיכל (מיקי) חיימוביץ': תודה רבה לך.

מיכל (מיקי) חיימוביץ': אנחנו נעשה סבב של חברי הכנסת ששמעו את הדברים.

מיכל (מיקי) חיימוביץ': נתחיל איתך, ג'אבר עסאקלה.

ג'אבר עסאקלה: קודם כל, אני חושב שלא נכון להמשיך לחדש את הוראת השעה בשנה 11 עכשיו.

ג'אבר עסאקלה: מבחינה עקרונית, אם הדברים באמת עובדים ואנחנו לא יודעים אם באמת הם עובדים, אין להם שום הוכחה שהדבר הזה עובד באופן טוב, אני חושב שלא כדאי לחדש אלא לאלץ את המשרד לביטחון הפנים לסיים את החקיקה, להביא אותה לכנסת.

ג'אבר עסאקלה: הדבר השני, בנוסף לעניין העקרוני, אני יודע, אני איש שחי בין עמי, בין שני עמיי, אפילו הייתי יכול להגיד.

ג'אבר עסאקלה: ואני לא מרגיש שזה עובד.

ג'אבר עסאקלה: מאז שיש שיטור עירוני, לפחות בחברה הערבית, האלימות גואה יותר והפשיעה גואה יותר, ואני לא מרגיש שזה עובד במקומות שיש שיטור עירוני.

מיכל (מיקי) חיימוביץ': השאלה אם זה שייך לנושא.

מיכל (מיקי) חיימוביץ': בכמה רשויות ערביות יש פיקוח עירוני?

ע'דיר כמאל מריח: בשתיים, באום אל-פחם ובבקה אל גרביה.

ג'אבר עסאקלה: בערים הגדולות יחסית.

ע'דיר כמאל מריח: גברתי היושבת-ראש, זה שתיים וארבע מעורבות ודרוזי אחד בלבד, שזה כלום מתוך ה-58.

ע'דיר כמאל מריח: תקנו אותי אם אני טועה.

מיכל (מיקי) חיימוביץ': זה כבר יותר.

מיכל (מיקי) חיימוביץ': זה כמעט 70.

ג'אבר עסאקלה: יש לנו שישה-שבעה יישובים - - -

מיכל (מיקי) חיימוביץ': מתוך מאות?

ג'אבר עסאקלה: למעשה הרשויות הערביות מאוד חלשות, לא יכולות עמוד בנטל הכספי של הדבר הזה, בקושי משלמות משכורות, וזה שירות לא שוויוני.

ג'אבר עסאקלה: זה שירות שניתן בערים המבוססות.

ג'אבר עסאקלה: זה עובד בתל אביב ובהרצליה, אני בטוח.

ג'אבר עסאקלה: אבל ביישובים החלשים זה לא עובד.

ג'אבר עסאקלה: זה לא עובד במגדל לידי, זה לא עובד במע'אר אצלי.

ע'דיר כמאל מריח: לא עובד – לא קיים או שלא עובד נכון?

ג'אבר עסאקלה: לא קיים, ובמקומות שהוא קיים הוא לא עובד באופן אפקטיבי.

ג'אבר עסאקלה: זה מה שאני אומר.

מיכל (מיקי) חיימוביץ': אנחנו נסתפק בדברים האלה.

מיכל (מיקי) חיימוביץ': חבר הכנסת מיקי לוי, בבקשה.

מיקי לוי: תודה רבה, גברתי.

מיקי לוי: אי אפשר לנתק את הוראת השעה מהתשלום עצמו.

מיקי לוי: אם תהיה הוראת שעה, וכאן אני צריך את הייעוץ של היועצת המשפטית, כי אנחנו מדברים כרגע על הסמכויות ונושא התשלום הוא בעוד שנה וחצי - - -

מיכל (מיקי) חיימוביץ': למה בעוד שנה וחצי?

מיקי לוי: התקנה של תשלום אגרת השמירה אמורה להסתיים בעוד שנה וחצי, אם אני לא טועה.

מיכל (מיקי) חיימוביץ': לא.

מיכל (מיקי) חיימוביץ': ממש לא.

מיקי לוי: זה לא הולך בד בבד.

מירי פרנקל-שור: זה עד ה-16 ביוני.

איתן גינזבורג: אגרת השמירה זה עד שבוע הבא.

מיכל (מיקי) חיימוביץ': גם אגרת השמירה מגיעה אלינו.

מיקי לוי: אני שואל אם התקנות ואגרת השמירה חד הם.

איתן גינזבורג: לא.

איתן גינזבורג: זה לא קשור אחד לשני.

איתן גינזבורג: אגרת השמירה לא חלה על שיטור עירוני whatsoever.

מירי פרנקל-שור: זה יותר מעורפל.

מיכל (מיקי) חיימוביץ': יש מקומות שבהם הרשויות המקומיות משתמשות באגרת השמירה לצורך השיטור העירוני, אבל זה לא כרוך בחוק ביחד.

מיכל (מיקי) חיימוביץ': החוק שאנחנו אמורים להצביע על הארכת השעה שלו היום, מתייחס רק לנושא של השיטור העירוני, לא לגבי אגרת השמירה.

מירי פרנקל-שור: מיקי, תבוא הצעת חוק נוספת לעניין אגרות השמירה.

מירי פרנקל-שור: היא עדיין לא הונחה על שולחן הכנסת, היא תונח היום או ביום שני.

מיכל (מיקי) חיימוביץ': בקרוב, מיקי.

מיקי לוי: גם על זה יש לי מה להגיד כי זה נטל מטורף.

מיכל (מיקי) חיימוביץ': אני בטוחה שיש לך מה להגיד.

מיקי לוי: הוראת השעה היא מ-2011.

מיקי לוי: כל כך הרבה שנים.

מיקי לוי: השיטור העירוני נולד מכוח הוראת שעה ונותן סמכויות שיטור כאלה ואחרות לפקחים עירוניים ולחברות פרטיות.

מיקי לוי: להיות שוטר זה מקצוע.

מיקי לוי: סמכויות של שוטר – עיכוב, אין שם סמכות מעצר, זה מכוח החוק.

מיקי לוי: לתת את זה בהוראת שעה - - -

מיכל (מיקי) חיימוביץ': אבל מדובר בפקחים שעוברים קורס והכשרה מיוחדת.

מיקי לוי: אין להם מכוח החוק סמכויות - - -

איתן גינזבורג: אבל זה לא לחברות פרטיות בכל מקרה.

מיקי לוי: אין סמכויות עיכוב.

מיכל (מיקי) חיימוביץ': לא, אין היום סמכות בחוק.

מיקי לוי: אין סמכויות עיכוב.

מיכל (מיקי) חיימוביץ': נכון, אין.

מיקי לוי: ואני מדב רעל הסמכויות שאינו בחוק שניתנות לפקחים מכוח הוראת השעה.

מיכל (מיקי) חיימוביץ': בוא נבהיר את הסוגיה הזאת לגבי הסמכויות.

מירי פרנקל-שור: אין סמכויות עיכוב.

מירי פרנקל-שור: אחת הסיבות לסמכויות עיכוב הייתה רק לפקח מסייע אלימות.

מירי פרנקל-שור: הרי יש שני סוגי פקחים, מיקי.

מירי פרנקל-שור: יש פקחים עירוניים לפיקוח של חוקי עזר, ופקחים מסייעים באלימות.

מירי פרנקל-שור: לפקחים שמסייעים למלחמה באלימות יש סמכויות עיכוב.

איתן גינזבורג: אחרי הסמכה של המשטרה.

מירי פרנקל-שור: מה שמבוקש כרגע על ידי הממשלה, זה להאריך את ההסדר הקיים עד סוף שנת 2021.

מיקי לוי: שנה וחצי.

מירי פרנקל-שור: שנה וחצי.

מירי פרנקל-שור: במהלך השנה וחצי צריכה להגיע הוראת קבע.

מירי פרנקל-שור: פעמיים, אם אתה זוכר, הוראת הקבע לא התקבלה בוועדה מכיוון שהיו לנו הרבה הערות.

מיקי לוי: מירי, תראי, עשר שנים הכנסת לא מצאה זמן לטפל בעניין, וכנראה שגם אני גם כן אשם בעניין.

מיקי לוי: היא לא מצאה זמן.

מיכל (מיקי) חיימוביץ': חבר הכנסת איתן גינזבורג, בבקשה.

מיקי לוי: אני לא סיימתי.

מיקי לוי: תני לי עוד ארבע דקות.

מיכל (מיקי) חיימוביץ': בבקשה לסיים.

מיכל (מיקי) חיימוביץ': זמננו קצר.

מיקי לוי: לא התחלתי.

מיכל (מיקי) חיימוביץ': אני מבקשת לקצר.

מיקי לוי: אני חושב שלעת הזו, בגלל קוצר הזמן, כי כתבתי הרבה נושאים, צריך לבחון.

מיקי לוי: לא צריך שנה וחצי כדי להגיד, אני מאריך בשנה וחצי.

מיקי לוי: כדי שהכנסת תבחן, צריך להגיד שבעה חודשים, שמונה חודשים.

מיקי לוי: אם ניתן שנה וחצי, אני מבטיח לך, גברתי, לא ייעשה דבר כמו שלא נעשה דבר במשך עשר שנים.

מיקי לוי: אם נגביל את זה בזמן, אולי הממ"מ, אולי מחקרים חיצוניים, יגדירו בכלל את הצורך.

מיקי לוי: אני רוצה להזכיר כאן דבר אחד לייעוץ המשפטי.

מיכל (מיקי) חיימוביץ': זה משפט אחרון.

מיקי לוי: משפט אחרון.

מיקי לוי: בג"ץ פסל את הפרטת הכלא הפרטי, ולכן העניין הזה באמת חשוף גם לבג"ץ.

מיקי לוי: כי אם מעבירים סמכויות לגופים פרטיים, אני לא בטוח שזה חוקי.

מיקי לוי: אני רק נותן לך זרקור על הכלא הפרטי.

מירי פרנקל-שור: משפט אחד.

מירי פרנקל-שור: מיקי, אני בזמנו טיפלתי גם בנושא הפרטת בתי הסוהר.

מירי פרנקל-שור: זו סוגיה אחרת לחלוטין.

מירי פרנקל-שור: כן יש הפרטה של סמכויות לפקחים בחברות פרטיות.

מירי פרנקל-שור: זה אירוע אחר לחלוטין.

מירי פרנקל-שור: לכן בדיון שאמור להתקיים בהוראת הקבע צריך לפרוס את כל המפה, את כל הסמכויות.

מירי פרנקל-שור: אבל לזה צריך זמן.

מירי פרנקל-שור: תמיד זה הגיע לוועדה ברגע האחרון.

מירי פרנקל-שור: לכן אנחנו רוצים שהוראת הקבע תבוא פרק זמן ניכר מספיק לפני סיום הוראת השעה.

מיכל (מיקי) חיימוביץ': חבר הכנסת איתן גינזבורג, בבקשה.

איתן גינזבורג: אני רוצה לבוא דווקא ממקום אחר, כמי שבא מרשות מקומית.

איתן גינזבורג: ההסדר הזה של שיטור עירוני עובד במקומות שזה עובד.

איתן גינזבורג: ברוב הרשויות המקומיות זה עובד, וזה עובד טוב.

מיכל (מיקי) חיימוביץ': וזה עוזר.

איתן גינזבורג: זה שיפר את איכות החיים של התושבים.

איתן גינזבורג: זה מכפיל כוח בתוך היישוב, זה נותן מענה לעבירות, לאכיפה על עבירות של איכות חיים, דבר שהמשטרה מעולם לא הגיעה אליו.

איתן גינזבורג: זה נותן מענה לעבירות אלימות בגנים ציבוריים, ברחובות, דבר שהמשטרה לא הגיעה אליהם בגלל הרבה מטלות שהממשלה מפילה על הממשלה, לרבות טיפול בטרור, שאני לא בטוח שזה תפקידה של המשטרה אבל זה דיון אחר.

איתן גינזבורג: הסמכויות שמוענקות היום לשיטור העירוני בכל הנוגע לעיכוב הם רק לפקחים מסייעים.

איתן גינזבורג: אני כופר בכל האמירות שבהן נאמר שמפריטים סמכויות שיטור.

איתן גינזבורג: לא מפריטים סמכויות שיטור, מעבירים סמכויות, בהחלט, לרשות ציבורית שלטונית בישראל לאחר שמשטרת ישראל מכשירה את אותם פקחים מסייעים בהכשרה אחודה.

איתן גינזבורג: הפקחים המסייעים לא פועלים לבד.

איתן גינזבורג: הם תמיד בליווי שוטר, הם תמיד בצמידות לשוטר.

איתן גינזבורג: כל ניידת שבה יש שוטר, מצורף אליו פקח עירוני מסייע, והם עוסקים רק בעבירות אלימות.

איתן גינזבורג: השיטור העירוני הוא דבר טוב.

איתן גינזבורג: אני חושב שצריך להגביל את הוראת השעה כדי שאנחנו נוכל להוביל מהלך של הוראת קבע.

מיכל (מיקי) חיימוביץ': זו נטייתי.

איתן גינזבורג: איפה שאין שיטור עירוני ברשויות מקומיות ערביות וחלשות, הממשלה צריכה לראות איך מתקצבים את זה, אבל זה לא אומר שצריך לבטל את ההסדר במקומות אחרים שבהם זה כן עובד.

מיכל (מיקי) חיימוביץ': חבר הכנסת סעיד אלחרומי, בבקשה.

סעיד אלחרומי: אנחנו מדברים על הוראת שעה שמתגלגלת כבר 10 שנים, ובעצם כל פעם באה הממשלה ומבקשת הארכה ומטעמים של עזרה לרשויות המקומיות ושל הסיפור של הפשיעה, חברי הכנסת מאשרים.

איתן גינזבורג: מי שעיכב את הוראת הקבע זה הוועדה הזאת, לא הממשלה.

סעיד אלחרומי: היום הממשלה מבקשת הארכה.

איתן גינזבורג: כי הוועדה לא אישרה קבע.

סעיד אלחרומי: לא הוצגה בפנינו דוגמה אחת של רשות מקומית – היה ראש רשות שאצלו זה לא מתבצע – לגבי מצב הפשיעה, לגבי איכות החיים, לגבי מה קרה בממשק היחסים בין הפקחים עצמם לבין השוטרים בתוך היישוב.

סעיד אלחרומי: בנוסף לכך מתבקשת הוועדה להאריך בשנה וחצי, ולכן אני ואני חושב שגם הרשימה המשותפת, אנחנו כן ניתן לזה תמיכה לחצי שנה, לשישה חודשים.

סעיד אלחרומי: גם בקרב החברה הערבית ייעשה דיון מקיף בקרב ראשי הרשויות הערביות, לראות איך אנחנו מתקדמים בנושא הזה, אבל לא יותר מזה.

מיכל (מיקי) חיימוביץ': אני חושבת שכולנו מסכימים עם זה שחייבים דיון מקיף בנושא של האכיפה העירונית.

סעיד אלחרומי: ברור.

מיכל (מיקי) חיימוביץ': אני חושבת שאולי צריך להציג פה תפיסה אחרת, שהכנסת צריכה להציג פה תפיסה אחרת לגבי איפה צריך שיטור עירוני ואיפה הוא יכול להיות אפקטיבי.

מיכל (מיקי) חיימוביץ': ואם צריך אותו במקומות שבהם יש אלימות גדולה יותר או בעיות קשות יותר של אכיפה, אולי המשאבים צריכים ללכת לשם, אולי אנחנו צריכים לעשות איזשהו שינוי - - -

סעיד אלחרומי: גברתי היושבת-ראש, לגבי הנושא העקרוני, גם כראש מועצה לשעבר, אני לא הייתי ממליץ שראש המועצה הוא מפקד המשטרה - - -

איתן גינזבורג: הוא לא מפקד המשטרה.

מיכל (מיקי) חיימוביץ': לא, לא.

מיכל (מיקי) חיימוביץ': זאת לא הכוונה.

מיכל (מיקי) חיימוביץ': הכוונה היא שהקריטריונים אולי צריכים להיות לא דווקא מספר התושבים אלא דווקא צורך אמיתי של מקום בשיטור עירוני.

סעיד אלחרומי: הרי הפקח שמקבל סמכויות הוא עובד של הרשות המקומית, והוא בעצם נשמע להוראותיו של ראש הרשות המקומית.

סעיד אלחרומי: ואם אנחנו נותנים יד ומרחיבים את הנושא, אנחנו בעצם נותנים לראש הרשות כמפקד משטרה - - -

מיכל (מיקי) חיימוביץ': אני מסכימה.

מיכל (מיקי) חיימוביץ': זה רק ממחיש עד כמה הנושא הזה מסובך ויש פה הרבה מאוד היבטים ואספקטים שאנחנו לא נצליח לגעת בהם, בטח שלא היום.

איתן גינזבורג: גברתי היושבת-ראש, החלטת הממשלה מדברת על כך שהיישובים שמוחל בהם השיטור העירוני, כולל תבחינים של נתונים על שיעור פשיעה, שיעור אלימות, עבירות פע"ר, עבירות איכות חיים, יש קריטריונים.

איתן גינזבורג: 30% על עבירות פע"ר, 50% עבירות איכות חיים - - -

סעיד אלחרומי: אבל לא הוצג שום דבר.

איתן גינזבורג: אבל יש 'קריטריונים.

איתן גינזבורג: זו החלטת ממשלה שכבר אושרה.

מיכל (מיקי) חיימוביץ': אנחנו חייבים להמשיך.

מיכל (מיקי) חיימוביץ': חברת הכנסת ע'דיר כמאל מריח, בבקשה.

ע'דיר כמאל מריח: אלף כול, אני מברכת.

ע'דיר כמאל מריח: אני חושבת שזה ממש נכון ומתבקש.

ע'דיר כמאל מריח: קיימתי שיחות עם ראש המועצה שלנו וגם עם הקב"ט המקומי שמברכים על הנושא.

ע'דיר כמאל מריח: ואני מתנצלת, גם אני איחרתי בגלל הפקקים, אבל אני לא ידעתם אם נגעתם בזה – למה מספר הרשויות הערביות והדרוזיות מועט כל כך?

ע'דיר כמאל מריח: אנחנו מדברים על שבע רשויות מבין ה-70?

מיכל (מיקי) חיימוביץ': הקריטריון הבסיסי הוא מספר תושבים – 16,000.

מיכל (מיקי) חיימוביץ': יש הרבה מאוד רשויות, כפרים ערביים, שלא נכנסים תחת – אולי צריך לשנות את זה.

ע'דיר כמאל מריח: זה משלים לשאלה הבאה, שצריך לבחון מחדש את הקריטריונים כי דווקא בסקטור הערבי סלאש דרוזי כן צמאים לתוכניות מסוג זה, בדגש על הערבי כי בדרוזי יש פחות פשיעה.

ע'דיר כמאל מריח: סמכויות לתכנון ובנייה האם קיימות?

ע'דיר כמאל מריח: - - -

איתן גינזבורג: עבירות תכנון ובנייה?

ע'דיר כמאל מריח: כן, האם הם מוסמכים?

מיכל (מיקי) חיימוביץ': לא, אני לא חושבת.

איתן גינזבורג: עבירות תכנון ובנייה זה פקחי בנייה.

קריאה: פקחים של הרשות.

איתן גינזבורג: אבל זה פקחי בנייה.

איתן גינזבורג: זה לא פקחים עירוניים.

ע'דיר כמאל מריח: ודבר נוסף שאני חושבת בקול ויחד איתכם, שיש פה ייחודיות לפשיעה ורווחה ולביטחון אישי בסקטור הערבי, שלפעמים השיטור העירוני נתפס כמשהו שהוא בין לבין, הוא לא מאיים, בגלל שקיים חוסר אמון בממסד ובמשטרה, כן יש יתרון בשיטור מקומי שנתפס כאנשים משלנו, שמבינים את הניואנסים הקטנים ויודעים לדבר נכון עם המקומיים, וזה יתרון עצום.

מיכל (מיקי) חיימוביץ': חברת הכנסת סונדוס סאלח, בבקשה.

סונדוס סאלח: עצם העובדה בהצעת החוק הזו מאשרת שהעבודה עד כה לא נעשית יעילה כמו שצריך ויש צורך לאכוף את החוק ולמגר את הפשיעה, האלימות והוונדליזם ביישובים שונים.

סונדוס סאלח: יחד עם זאת, מה שאנחנו עדים לו בתקופה האחרונה, רצח על ידי גורמים שהם במשטרה באופן ישיר או שייכים למשטרה, מראה שהגוף הזה עד עכשיו לא עשה את העבודה כמו שצריך.

סונדוס סאלח: ומה שקרה אתמול ביאפא (יפו), הפכה יאפא לשדה קרב – רימונים ושוטרים על סוסים.

סונדוס סאלח: האם לגוף הזה אני צריכה לתת עוד כוח, אם הוא ממשיך לאכוף את האלימות באלימות רבה יותר?

סונדוס סאלח: זו השאלה הנכונה בעת הזו, לבחון את יעילות העבודה של המשטרה בזמן הזה וכל גוף ששייך לביטחון הפנים.

סונדוס סאלח: ולא לתת לה עוד כוח ולפעול באלימות רבה יותר כלפי אזרחים ויישובים - - -

מיכל (מיקי) חיימוביץ': את מעלה סוגיה חשובה מאוד שאנחנו נדון בה פה בהרחבה בוועדה, הסוגיה של אלימות שוטרים ושימוש בכוח מוגבר ושימוש בכוח מוגבר כלפי אוכלוסיות מסוימות.

מיכל (מיקי) חיימוביץ': אנחנו נדון בכך בהרחבה, אני מבטיחה לך, כאן בוועדה.

מיכל (מיקי) חיימוביץ': אבל כרגע, הפיקוח העירוני הוא דווקא לא זה שמתעסק בנושאים האלה ובדוגמאות שאת נתת.

מיכל (מיקי) חיימוביץ': מההיכרות שלך עם השטח, האם את יודעת להגיד לנו לגבי הפיקוח העירוני, כמו שאנשים פה ביטאו, ברשויות הערביות?

מיכל (מיקי) חיימוביץ': האם את בדקת את הנושא הזה?

מיכל (מיקי) חיימוביץ': יש לך אינדיקציות לגבי מקומות שבהם זה עבוד?

מיכל (מיקי) חיימוביץ': האם זה עוזר?

סונדוס סאלח: כן.

סונדוס סאלח: הפיקוח העירוני הוא חלק מהמערך ששייך לביטחון הפנים, ואני מסתכלת על זה כחבילה אחת.

סונדוס סאלח: כל גוף, אם הוא לא מנוהל בשיטה שהיא מערכת העבודה של עצמו ובונה תוכנית מותאמת לחברה הערבית, אנחנו כאן לא יכולים לייעל את העבודה שלו בזה שאנחנו מקנים לו יותר כוח.

סונדוס סאלח: לפני שנקנה לו יותר כוח, יש צורך להעריך את העבודה שלו.

סונדוס סאלח: האם יש תוכנית עבודה שמותאמת למאפיינים המיוחדים בחברה הערבית או בכל חברה אחרת או בכל יישוב שיש בו בעיות ספציפיות נקודתיות?

ג'אבר עסאקלה: הבעיות האקוטיות של החברה הערבית לא יכולות להיפתר על ידי שיטור עירוני.

ג'אבר עסאקלה: אנחנו כבר שנים דורשים מעורבות אמיתית של המשטרה במלחמה בתופעת הפשיעה.

ג'אבר עסאקלה: את זה לא יכול שיטור עירוני לעשות, חברים.

מיכל (מיקי) חיימוביץ': אני יודעת.

מיכל (מיקי) חיימוביץ': אני מבינה.

מיכל (מיקי) חיימוביץ': אני רוצה לשאול את הייעוץ המשפטי, מהניסיון שלך, ואת מלווה את הוועדה הזאת הרבה שנים והרבה זמן וגם את כל המהלכים שקשורים לחוק הספציפי הזה – מה אנחנו יכולים לבקש על מנת שנוכל לקבל, ואני רוצה לפנות מפה תביעה גם למשרד לביטחון הפנים וגם למשטרה, איזה כלים אנחנו צריכים על מנת לבחון את הצעת החוק, את תזכיר החוק הקבוע שעומד לפתחנו, עם לוחות זמנים?

מירי פרנקל-שור: קודם כל, מבחינת עיגון הוראת הקבע, אי אפשר להביא את הצעת החוק כפי שהיה בעבר ברגע האחרון, ולבקש מהוועדה לדון בנושא כל כך מורכב בסד זמנים כל כך קצר.

מירי פרנקל-שור: ולכן, אם תחליט הוועדה לאשר את הוראת השעה לפרק זמן, לעמדתי צריך להניח את הצעת החוק לחצי שנה לפני תום תוקפה של הוראת השעה.

מירי פרנקל-שור: זה כולל כבר גם את כל האילוצים של הכנסת וכולי, אבל צריך לקיים פה דיונים מעמיקים לפני עיגון הסדר בהוראת הקבע.

מירי פרנקל-שור: אני מציעה לקיים דיוני פיקוח, ואנחנו נציע לוועדה איזה מידע אנחנו צריכים ובמהלך תקופת הוראת השעה אנחנו נתארגן לדיום בהוראת הקבע.

מיכל (מיקי) חיימוביץ': חבריה הוועדה, הנטייה שלי היא להאריך את הוראת השעה בשנה.

מיכל (מיקי) חיימוביץ': אני חושבת שזה זמן ריאלי כדי שאנחנו נ וכל לדון – כי אנחנו לא רוצים להגיע שוב פעם למצב שאנחנו מקבלים את התזכיר, על מנת שנקבל את הצעת החוק מספיק זמן לפני הזמן ונוכל לדון בה ברצינות ולתקן אותה כמו שצריך, אנחנו צריכים את הזמן הזה.

מיכל (מיקי) חיימוביץ': חצי שנה לא יהיה לנו מספיק זמן.

ג'אבר עסאקלה: אבל זה בדיוק חזרה לאותו גלגול.

ג'אבר עסאקלה: זה עשר שנים, זה 11, כל שנה מחדשים.

מיכל (מיקי) חיימוביץ': אני מסכימה איתך לחלוטין, אבל תראה את המצב שאנחנו נמצאים בו היום.

מיכל (מיקי) חיימוביץ': ואני חושבת ששנה, אם אנחנו נקבע כבר מעכשיו את המועדים שבהם אנחנו נדון על הדברים האלה, עוד לפני זה, נעשה דיון ראשון בעוד חודשיים, ובעוד חודשיים נבקש נתונים מדויקים של איפה זה עובד, איפה זה לא עובד, איפה זה שיפר את המצב.

מיכל (מיקי) חיימוביץ': האם צריך לעשות קריטריונים אחרים כדי שנוכל להפעיל את המקום הזה גם מבחינה תקציבית במקומות אחרים, ואלי גם מבחינת מספר תושבים כדי שזה יוכל להיות מוחל במקומות יותר קטנים.

מיכל (מיקי) חיימוביץ': ואחרי הדיון הזה, שיהיה בעוד חודשיים, בעוד חצי שנה אנחנו מבקשים את תזכיר החוק הזה על שולחן הוועדה על מנת שתהיה לנו חצי שנה לעבוד; אנחנו נבקש להאריך עד 30 ביוני2021, כ' בתמוז התשפ"א, את הוראת השעה.

מיכל (מיקי) חיימוביץ': חבר הכנסת ניר ברקת, בבקשה.

ניר ברקת: בתקופתי כראש עיר הרחבנו פי עשרה את השיטור העירוני, וזו ברכה אדירה.

ניר ברקת: אני מעריך שיש שונות גדולה מאוד בין ערים שונות, שישתמשו בשיטור העירוני לתפיסתם ואנחנו צריכים לאפשר את השונות הזאת.

ניר ברקת: זאת אומרת, לאו דווקא לקבוע כלל אחוד שמתאים לכולם.

ניר ברקת: אנחנו השתמשנו בזה בצורה מסוימת, ולמען האמת שינינו את התצורה כל הזמן על פי הצרכים ובעצם זה מייצר שיתוף פעולה קלאסי בין המשטרה לעירייה על פי האינטרסים המשותפים.

ניר ברקת: לא עושים שיטור עירוני למשהו שהמשטרה לא חושבת שטוב, או לחלופין העירייה.

ניר ברקת: אבל כשמתמקדים בדברים ששני הצדדים צריכים, זה פשוט עובד נפלא.

ניר ברקת: לכן אני מאוד מאוד ממליץ ללכת על זה, להאריך, ודווקא במהלך התקופה שתהיה, דווקא להביא דוגמאות חיוביות מראשי ערים.

מיכל (מיקי) חיימוביץ': ברור.

מיכל (מיקי) חיימוביץ': המטרה שלנו היא ללמוד.

ניר ברקת: תהיה שונות, וזה בסדר שתהיה שונות.

ג'אבר עסאקלה: כולנו מבינים שבערים הגדולות זה עובד.

ניר ברקת: אין סיבה שזה לא יעבוד - - -

ג'אבר עסאקלה: אבל הבעיה שלנו היא ביישובים החלשים.

ע'דיר כמאל מריח: למה זה לא עובד בחלשות, ג'אבר?

ע'דיר כמאל מריח: למה בחלשות זה לא עובד?

ניר ברקת: אין סיבה שזה לא יעבוד.

ע'דיר כמאל מריח: למה בחלשות זה לא עובד?

ע'דיר כמאל מריח: מה החסמים?

ע'דיר כמאל מריח: למה זה לא עובד?

ג'אבר עסאקלה: קודם כל, אין את היכולת התקציבית - - -

איתן גינזבורג: אבל זה לא הדיון עכשיו.

מיכל (מיקי) חיימוביץ': אני מצטערת, חברת הכנסת ע'דיר כמאל מריח, אין לנו את הזמן עכשיו.

מיכל (מיקי) חיימוביץ': בדיוק בשביל זה אנחנו רוצים לעשות את הדיונים האלה.

מיכל (מיקי) חיימוביץ': להבין יותר לעומק.

מיכל (מיקי) חיימוביץ': אני רוצה את התגובה של המשנה למנכ"ל המשרד לביטחון הפנים על ההצעה, מר רוזנבאום, בבקשה.

אליעזר רוזנבאום: כמה דברים על מה שנאמר.

אליעזר רוזנבאום: אנחנו בהחלט נביא לדיונים בוועדה נתונים, גם נתונים השוואתיים.

אליעזר רוזנבאום: כל חצי שנה אנחנו מגישים, פעמיים בשנה מגישים את הדוחות.

אליעזר רוזנבאום: הינה, אני מחזיק את הדוח.

מיכל (מיקי) חיימוביץ': אני ראיתי את הדוח הזה.

מיכל (מיקי) חיימוביץ': אני מצטערת, זה לא דוח שאנחנו יכולים באמת ללמוד ממנו את האפקטיביות של השיטור העירוני.

מיכל (מיקי) חיימוביץ': אנחנו נצטרך לחשוב על דוח שבנוי בצורה אחרת.

גלי גלילי קרן: הנתונים שכן מפורטים בדוח מפורטים בחוק, ואנחנו מפרטים הרבה יותר מהנתונים הנדרשים כדי לתת תמונת מצב מלאה - - -

מיכל (מיקי) חיימוביץ': אנחנו לא שומעים אותך טוב, סליחה.

גלי גלילי קרן: הנתונים שאנחנו מתבקשים לדווח מפורטים בחוק, ואנחנו כמשרד נותנים לוועדה יותר נתונים ממה שאנחנו צריכים כדי לתת תמונת מצב מלאה של כמה מערכים קיימים, שלבי ההקמה, סטטוס, חסמים.

גלי גלילי קרן: אנחנו מפרטים הרבה יותר ממה שאנחנו נדרשים כדי לתת תמונת מלאה.

גלי גלילי קרן: ואני רוצה להתנגד להערה של האגודה לזכויות האזרח, שהוגשו עד כה שני דוחות.

גלי גלילי קרן: אנחנו מקפידים בכל חצי שנה, כל חציון, להגיש את כל הדוחות, וכל הדוחות הוגשו לגבי כל החציונים עם כל הנתונים שנדרשנו לדווח, והרבה יותר.

מירי פרנקל-שור: גלי, אגב, כשביקשנו את הנתונים היו אז 12 רשויות בפיילוט.

מירי פרנקל-שור: היום יש למעלה, אין סנכרון.

מירי פרנקל-שור: אנחנו נבקש נתונים אחרים על מנת להבין איך זה עובד בשטח.

אליעזר רוזנבאום: אין שום בעיה.

גלי גלילי קרן: אין בעיה.

גלי גלילי קרן: כרגע אנחנו - - - לפי החוק ויותר לגבי כל הרשויות שהוקם בהן מערך אכיפה עירונית.

גלי גלילי קרן: אנחנו מעדכנים את הרשימה.

אליעזר רוזנבאום: אנחנו נביא את הנתונים, כולל נתונים השוואתיים באחוזים, עם שיעורי פשיעה, שיעורי אלימות, כך שנוכל להציג את הדברים.

אליעזר רוזנבאום: צריך לזכור שבכל רשות מקומית יש מנגנון שקבענו שעובד.

אליעזר רוזנבאום: יש ועדת היגוי שראש הרשות יהיה מפקד התחנה, ויש ועדת אכיפה.

אליעזר רוזנבאום: יש תוכנית שבועית, יש תוכנית חודשית.

אליעזר רוזנבאום: הדברים האלה מסודרים, ורשויות שפועלות על פי תפיסת ההפעלה, אני חושב שהן מגיעות להישגים טובים ומיטיבים, ומתמודדות היטב עם העבירות ובהחלט משפרות את איכות החיים לתושבים - - -

מיכל (מיקי) חיימוביץ': ועדיין אנחנו מול מציאות שבה ברשויות מקומיות שיש להן יותר כסף, יש להן יותר אפשרות להפעיל את השיטור העירוני, לעומת מקומות שבהם המצב קשה יותר.

מיכל (מיקי) חיימוביץ': וזאת אחת הבעיות המהותיות בתוך הסיפור הזה של השיטור העירוני.

אליעזר רוזנבאום: קודם כל, מבחינת הרשויות, יש לנו עוד ארבע רשויות במגזר הלא-יהודי שהן בהקמה.

אליעזר רוזנבאום: לדוגמה, בעראבה, מי שילך יראה שם את היחידה עובדת לתפארת.

אליעזר רוזנבאום: גם בבאקה אל-ע'רביה.

רם בן ברק: אם יהיה חוק ונקבל כאן החלטה, האם זה משהו שהמשרד לביטחון הפנים יכול לעשות שזה יהיה בכל הרשויות?

רם בן ברק: ולא שלרשות עשירה יהיה שיטור עירוני ולרשות ענייה לא יהיה שיטור עירוני.

רם בן ברק: אם זה בצורת חוק, זה צריך להיות לכולם.

איתן גינזבורג: החוק הוא לכולם.

איתן גינזבורג: רם, זו החלטה של הכנסת ושל הממשלה.

איתן גינזבורג: החוק הוא לכולם.

איתן גינזבורג: ההחלטה היא של הכנסת ושל הממשלה.

רם בן ברק: ואז זה יהיה מתוקצב גם - - -

אליעזר רוזנבאום: אנחנו מאוד רוצים.

אליעזר רוזנבאום: יש בעיית משאבים במדינה - - -

מירי פרנקל-שור: רם, זה תפקידם של חברי הכנסת, לקחת את העיפרון ולשרטט את הנורמות איך רוצים שהשיטור העירוני יהיה, איך הוא ייראה, מה תכליתו, לאילו רשויות.

מירי פרנקל-שור: זה תפקידה של הוועדה - - -

מיכל (מיקי) חיימוביץ': בגלל זה אנחנו חושבים שאנחנו צריכים להתעסק בחוק הזה בצורה עמוקה ולהקדיש לזה דיונים כמו שצריך, ולא לעשות את הדברים ברגע האחרון.

מיכל (מיקי) חיימוביץ': ובגלל זה אני חושבת שאנחנו צריכים את השנה הזאת - - -

קריאה: אני חושב שההצעה שלך מקובלת.

מיכל (מיקי) חיימוביץ': גלי, בבקשה.

גלי גלילי קרן: הבקשה של הוועדה היא שההצעה תוגש לפחות חצי שנה קודם לכן, ואנחנו שבים ומבקשים שתינתן הארכה עד סוף 2021.

גלי גלילי קרן: אנחנו מכירים את אופן ההתנהלות של דברים, אנחנו יודעים שהדברים האלו לוקחים זמן - - -

מיכל (מיקי) חיימוביץ': אני מבינה, אבל אנחנו גם יודעים מה קורה במערכת הפוליטית.

מיכל (מיקי) חיימוביץ': ואם אנחנו רוצים גם להספיק משהו, אז כדאי שנעשה את זה בתוך השנה הזאת.

מיכל (מיקי) חיימוביץ': אלה יהוו גבולות הזמן.

מיכל (מיקי) חיימוביץ': חבר הכנסת משה אבוטבול, אם אפשר בקצרה.

מיכל (מיקי) חיימוביץ': תודה.

משה אבוטבול: בלי ספק, החוק הזה, כראש רשות עירונית בבית שמש שנים רבות, הוא טוב לכל השנה כולה.

משה אבוטבול: ואני יודע כמה זה יכול לחזק גם את הפקחים, וגם את כל אלה שמסביב, כדי להרתיע כל מיני דברים שקורים.

משה אבוטבול: אם זה טוב לכל השנה כולה, אז ודאי שלתקופה הזאת של המגיפה ונגיף הקורונה, זה עוד יותר רצוי ועדיף.

משה אבוטבול: ואני חושב שכולם פה בנושא הזה צריכים לגלות סוג של קונצנזוס, וחבל, אני באתי לפה להצביע.

משה אבוטבול: אני אומר את זה בצורה הברורה ביותר.

משה אבוטבול: רק אמרו לי את הנושא, מיד קפצתי ואמרתי חזק וברוך, כי זה יכול לחזק את ראשי הרשויות ואת ראשי המועצות.

משה אבוטבול: הם מאוד צמאים לכל מיני סמכויות שייתנו להם.

משה אבוטבול: אני לא צריך לדבר על מה קורה בניו יורק, איזה סמכויות יש לראש העיר.

משה אבוטבול: שם הוא גם משטרה.

משה אבוטבול: לא הרחבנו את זה עד פה.

משה אבוטבול: אבל לתת להם מינימום של אפשרות לעבוד, לאותן רשויות בכל הדברים האלה, זה מתבקש מאליו.

משה אבוטבול: מיקי, אני בעד.

משה אבוטבול: בהצלחה.

מיכל (מיקי) חיימוביץ': תודה רבה.

מיכל (מיקי) חיימוביץ': ואנחנו בעד שהדברים האלה יידונו לעומק, ואנחנו נגיע סוף סוף למצב שבו זאת לא הוראת שעה, אלא חוק שלוקח בחשבון את כל הדברים שהעלו כאן חברי הכנסת.

מיכל (מיקי) חיימוביץ': אני מבקשת מהיועצת המשפטית להקריא את התיקון להוראת השעה כפי שאנחנו מתבקשים להצביע עליו כעת.

איילת לוי נחום: התיקון הוא לתיקון סעיף 23: "הצעת חוק לייעל האכיפה והפיקוח העירוניים ברשויות המקומיות (הוראת שעה) (תיקון מס' 5), התש"ף-2020

מיכל (מיקי) חיימוביץ': שנה מעכשיו.

איתן גינזבורג: אנחנו קובעים את זה לשנה ולא לשנה וחצי, כדי שהמשרד לביטחון הפנים יכין לנו - - -

מיכל (מיקי) חיימוביץ': ואני מבקשת שהדיון הראשון ייערך בתוך חודשיים שבו אנחנו נקבל נתונים קצת יותר רחבים על איך עובד כל הנושא של הפיקוח העירוני.

מיכל (מיקי) חיימוביץ': וחצי שנה לפני תום הוראת השעה, אני מבקשת להתחיל את הדיונים בחוק, בהוראת הקבע.

מיכל (מיקי) חיימוביץ': אנחנו נקיים הצבעה.

מיכל (מיקי) חיימוביץ': מי בעד?

מיכל (מיקי) חיימוביץ': מי בעד?

מיכל (מיקי) חיימוביץ': מישהו נמנע?

מיכל (מיקי) חיימוביץ': בעד – 9

מיכל (מיקי) חיימוביץ': נמנעים – 3

ג'אבר עסאקלה: אנחנו רוצים לא לעצור את התהליך, אבל יש לנו ביקורת מאוד מאוד חריפה על הפרויקט הזה.

מיכל (מיקי) חיימוביץ': אנחנו מבינים.

מיכל (מיקי) חיימוביץ': אני קובעת שהצעת החוק מאושרת לקריאה שנייה ושלישית.

מיכל (מיקי) חיימוביץ': תודה רבה לכם, חברי הוועדה.

מיכל (מיקי) חיימוביץ': הישיבה נעולה.